Pale-PDF Pawlin Ralkap 30 Lenglo An That, Mithi Ruak Phur Ralkap Motor Khal An Rak Kap – Meifar\nSagaing, Pale ramsung ah Pale-PDF le hriamkai pawlkom dangdang an komaw ih thuneihnak latu ralkap pawl an do ciamco. October 11 sun ah veithum rori an doaw ih ralkap lam 30 lenglo an thih thu theih a si. Zing nazi 8 ah ralbawi telin ralkap pawl cu Kyauksalin tlang lak lamzin ah an feh timi thuthang an thei.\nRalkap pawl cu motor 23 in an vakkual, Pale-PDF le hriamkai pawlkom pahnih an komaw ih lamzin ah bomb an rak kam. Ralkap pawlin bomb kammi an pal puak veten meithal in an kap ciamco hngal. Ralbawi ih tonak motor khal a puakdarh thluh ih a lu ah hliamtuar in a thi, ralkap ruak 5 cu a hmun ah an phum.\nHliamhma tuar khal tam zet an um ih hmun dangah an phur. Cun, zinglam nazi 9:00 hrawng ah ralkap 30 cu Nakaa tlang parah an kaiso ih Pale-PDF le hriamkai pawlkom 6 komaw in an rak bawh, an rinlo laitak ah an kap ciamco ih an zaten deuh thaw an thi.\nAn meithal le an ralthuam pawl an va lak hlanah dunglam ihsin ra ralkap motor in bomb le pukpi in an run kap ciamco ruangah mipi kilhimtu pawl cu dung an sip.\nRalkap pawlin mithi ruak le hliamtuar pawl cu motor in an phur, Nakaa tlang hnuai Sui Mintami hmun ah mipi kilhimtu pawlin an rak bawh ih bomb 28 an kam. Bomb kammi an pal puak veten Lai meithal in an kap ciamco hngal ih a hmun ah ralkap 20 hrawng an thi.


Myanmar ih Bel-khuang tum Revolution le Estonia ih Hlasak Revolution – Pu Thawm Mang | Falam Online Media\nLetland (Latvia) le Esland (Estonia) hi 1991 kum ah USSR (kha lai ih Union of Soviet Socialist Republics) hnen in meithal tello, hlasaknak thawn independence an rak sual ih atawp ah zalennak taktak anngah thei.\nAhleice in Estonia pawl hi ancangvaih dan zoh anuam hleice. 1988 August kum thok in anram sungah Soviet hnuai ah umthotho in Autonomy sangpi ngah duhtu group le Independence rori duhtu tiah phun 2 an rak um. Himi thu ah hitin an ngan “Their mentality changed from, “It cannot be done” to, “We’ll do it anyway” Acang theilo timi ruahnak cu kan zuam koding” timi lungput ah anthleng ti asi.\nJune thla ih tuah mi an hnam daan khawmpi ih mi 100’000 rual tongaw pumkhawmnak ah rinlo pin an hnam hla cu sunvu/zaanvar ansak ti asi. Cutiih, hla an sak lai rakzohtu cun hitin asim – “As one participant observed, “If 20,000 people start to sing, you just cannot shut them up, it’s impossible.” Minung thawng 20 in hla an vun sak taktak ahcun na cawl ter theilo ding a ti.\nHivekih hnamhla ansak nak thawng in lungrualnak le tumruhnak annei sinsin ih 1991 kum ah meithal puakkhat hman puakloin zalennak (Independence) an ngah.\n2021 Kumthar ah kannih Myanmar mipi in ralkap uknak duhlo in lungrual zetin zantin kan bel le pakan hmuah siat thluh ko in kan tum ih lungduhdilnak kan tuah.\nHivekin kan mipi in banglo in tum-peh vivo in, hnam duhdawtnak hla sak peh vivo sehla, zumtu pawl in thlacam nak thawn anung Pathian ko sehla, Kansuahkeh covo zalennak cu ralkap kut i sin kan la suaksal ding ih zalennak ram taktak ah kanfehsal thei ko ding.\nPhoto 1: Estonian singing revolution 1988\nPhoto 2: Burma news… 2021\n(88 Chin Tlawngta Pu Thawm Mang nganmi a si)\n← US Cozah in Min Aung Hlaing le ho kutthlak thei danding tawlrel – Dr. Rodinga\nFalam ah nithumnak Lamzawh Duhphorhnak nei pehzom →\nCDF Mindat in ralkap mawṭaw 6 Urkang sak\nKhuasung mi pahnih telin Falam ah Covid 19 mina Pathum an hmu bet


Hruaitu ttha nei dingin a man pek tul mi - Hre Mang\nHruaitu ttha nei dingin a man pek tul mi\nHruaitu tha man: Mipi in hruaitu tha nei dingin aman kan pe maw?\nMirang pawlin “There is no free lunch” “Suncaw a lak a um lo” an ti theu ih society/miphun/ram pakhatkhat in hruaitu tha a neih theinak ding hrang khalah alak in zo le ziangvek society/miphun/ram khalin hotu an ngah dah lo. Asile, Laimi (Falam) pawl the hotu tha nei ve dingin a man pek kan zuam maw? Society/miphun/ram pakhat in hotu nei dingin a man a pek tul mi pawl zoh hnik uhsi”\nInsang ihsin: Thlaci tha tuh le cisia do\nFapa tha, fanu tha, hotu tha suak thei dingin insang ihsin pek awknak, aman pek tul mi a um; nule pa in fate fimnak zirh a tul, tlawng ca zir lawng si loin nun fimnak, santiluang in mimal pakhat cio siseh miphun, mibur parah miphun thuanthu tuahtha dingin ziangvek tuanvo in pek ti zirh a tul. Tlawngah fimthiamnak zir cu zapi ten tuah vualvo mi asi. Thiamnak le theihnak cu tlawng ah an zir thei nan khawruahnak tha le thianghlim, hmailam saupi hmu cia in khawruah thiamnak, rinsan tlak mi sinak, le hnam-pacang nucang tha suahpi thei dingin insang ihsin a thawh a tul. Thinlungsia, puarthaunak, porh awknak, midang ziang siar lonak, ei-ruk-ruknak, mi thleidannak, hur-khuannak, hrawlhhrawlnak, thiltha lo tampi, mi huatnak, iksiknak, duh-am nak, tvp., pawl hi mi tampi cu an insang ihsin an zir mi, an tluak sungah hlawn theih nawn loin an thinlung tawdap ah erhbet mi an si. Cutin an taksa a tthan zat in cu pawl cu an tthancilh. Cutikah nauhak cu an hung pitlin tikah an nauhak lai ihsin an thinlung sungah ci tuh mi cun rah a rahsuak tikah senpi vangtlang hrangah thiltha lo a suahpi theu. Thiamnak an nei tam deuhdeuh, an lian deuhdeu, an cak deuhdeuh, rualpi an nei tam deuhdeuh asile senpi vangtlang lungawinak lungrualnak an siahsuah thei mi a tam deuhdeuh. Curuangah insang ihsin kan fale te thinlung khawruahnak sungah ziang ci kan tuh timi in tuisun le thaisun thangthar nonawn le senpi vangtlang, ram le miphun hruaitu tha, thinlung pitling le rinsan tlak an suahter ding maw, suah ter lo ding timi ziangmawcin lai a rel asi. Insang ihsin senpi vangtlang hrang thiltha tuahnak, thil fate ihsin a zir mi pawl cun an pitlin tikah an nulepa in ci an tuhmi cun rahtha a rah theu asi. A man insang ihsin kan pe cio maw?\nBiaknak: Dingfelnak, sualnak do\nRam thangso (englightened society) pawl ahcun tlawng cazir nak tha tuk tampi an neih tikah biaknak hi hotu tha hring suak dingah a thupi tuk lo ah an ret men thei nan kannih Laimi pawl dinhmun ahcun biaknak in thlaici a tuhmi hi kan miphun kan ram hrangah hotu tha hring suak dingah a thupi tuk mi asi. Kawhhran in ziangvek thuken a nunpi in a dinpi, kawhhran member pawl thinlung sungah ziangvek milai nun-thuken thlai ci tuh asi timi hin a member pawl thinlungput, thinlung mizia cu a tuah tha in a tuah siat thei, ziangvek lam hawi in a member pawl thinlung a kaihruai timi in ziangvek hotu a hring suak ding timi alangter asi.\nKawhhran in dingfelnak a dinpi maw, ram le miphun cawimawi tu thlaici a vawrh maw, thutak thudik cu leitlun sinak, hminthanak, lennak le nunnak hnak in a thupisawn in a ret in a ausuahpi in a dinpi maw, asilole khatlam ah sualnak a pawmrem maw, hurkhuannak a pawmrem maw, eiruknak a pawm rem maw, mi dang mithli tlaknak in ngah mi sumsaw cu a lawm maw, huat awknak thlai maw a tuh duhdawtnak thlaici, tvp, thuken a nunpi mi hin ziangvek hotu a hring suak ding timi a langter asi. “Dingfelnak cun miphun a cawimawi ih porh awknak le eiruk nak cun miphun a ti mualpho asi”.\nSenpi vangtlang: Upatnak, tuhlut awknak, pek awknak, le thuanthu sia tanta\n“Mirang thufim in ziangpohpoh na ngaisan mi ne na upatmi in a lo pan dingih na huatmi le zianghman ah na siar lo mi in a lo tlansan vivo ding” an ti. Hruaitu tha nei dingin senpi vangtlang, society in hruaitu hnenah tuhlut awknak, upatnak, le pek awknak neih hrimhrim tul mi asi. Mi hrekkhat in “hruaitu tha an um hnu ah cu pawl cu a suak dingmi asi” an ti men thei. Asile, hruaitu tha in senpi vangtlang cu santiluang in a phut mi vekin thiltha lam ah hruai thei dingin a tulmi senpi vangtlang in “ a man” kan pe thei ding maw? Ziangruangah senpi vangtlang, miphun pakhat in hruaitu kan tul? A bur in senpi vangtlang miphun thuanthu tuah tha dingin sengpi vangtlang in tuah tul mi a um ruangah asi lo maw? Mipi in a man an pek tul mi an pek rualrual in hruaitu tha khalin a theih/neih, pek tul mi a nei ve.\nSaya Ahung, Indiana a rat lai ah hitin a sim dah,”Laimi (miphun) ka duhdawt na ti ih mi hrangah na pek awk asile nangmah lo zuarthlai tu le na thin ti na tu ah an cang ding,..” tiah a ti. Laimi hrekkhat in ziangtin an sim dah, ‘ziangruangah thiltha nan theih mi midang a hlawkpi tu ding pawl nan sim in nan dinhmun nan hlawkmi vek hlawkpi ve dingin nan bawm lo” tiah an ti tikah hitin an rak sang, “Mah dodal le thangsiat tu ding bawm kan paih lo” ti tu an rak um dah.\nLeitlun ah miphun dang pawlin an neih mi hruaitu tha pawl khi mi fel famkim an si cuang lo, an ti thei mi an fimnak umsun ah an mipi in an cawimawi, dunglam in an ttanpi, keh le forh ah an dinpi, a tulmi hmanrua an pe, phurnak thawn an ttanpi tikah senpi vangtlang tul mi duh mi, an miphun thuanthu in a phut mi an rak dinpi feh pi ih mipi an rak kaihruai thei tikah lam hlapi tiang thuanthu an rak fehpi asi sawn theu.\nUpatnaknak ti tikah khuahlan siangpahrang vekin upatnaknak si loin kan miphun kan duhdawt, kan upat asi ahcun kan lakah a lubik, kan miphun hmuihmel phurtu, kan lakah zozo le ziangvek an si khal le anmah mimal pakhat sinak ruangah si loin kan miphun upatnak ruangah upatnak le ttihzahnak kan pek thei a tul asi. Kanmah lala hman in kan hotu, hruaitu cu kan upat lo asi ahcun midang zohman in in upat sak lo ding ti khal theih a tul. Cutin senpi vangtlang upatnak a cotu hotu hruaitu khalin mipi thazang cu a ban thacak ah hmangin raltha zetih a feh ngam ding asi.\n“Tuhlut awknak” ti tikah lungpi cu lungte in a kil lo ahcun” an ti vekin hruaitu tha suak thei dingin mipi tuhlut awknak um loin a cang thei lo. Hruaitu cun mipi tampi in an hmuh ban lonak ah hma-sawn dingin mipi thatnak ah hruai thei dingin mipi khalin an theih hrih lomi, an hmuh ban lomi lamzin par khalah hruaitu pai thuthluknak le khawruahnak (judegement and decision) parah hngat aw in an thlun ngam a tul asi. Cui hleiah hruaitu tha nei thei dingin mipi lak ihsin an hruaitu ai ah a thi ngam ding tiangah pumpe awk ngam a tul ve! Kan mipi lakah zoh aw sal hnik uhsi! Hruaitutha suak thei dingin kan thinlung sangka kan ong aw maw? Hruai tu pawl tlamtlin lonak au rero tu maw kan si, an tlin lonak ah betbawmtu, midang hnenah thangsiattu maw kan si, midang in an thah zik tikah thihngam in kan miphun kan milesa hruaitu hmaiah ding ngamtu? Kanmah le kanmah kan thei aw cio ding!\nA bik takin mino tete pawl, nan fimnak thiamnak le cahnak thiltitheinak pawl cu suangin kan pu, kan pa, kan u le hnakin thiltha tampi ka tuah thei sawn ti langter ding hnakin, kan hotu hruaitu pawl ziangtluk an tawntai timi haihlang hnakin, kan ti thei mi tuah thei mi umsun cu a tu ah a san tlan lo le famkim lo zet an si khal le kan hotu le hruaitu pawl kaihhruainak ah tuhlut aw aw in kan ti thei mi, phurnak, duhnak, thazang le fimnak pawl cu kan burkhaw ve ding asi sawn. Cutin tangdawrnak thawn kan hruaitu pawl kaihhruai nak hnuai ah kan/nan tuhlut awknak ruangah nineta ah a ni a kim tikah mipi in an lo rinsan sinsin dingih Pathian in a lo cawisang sawn ding asi. Hihi theih ringring a tha, hruaitu le hotu tuan lai pawl ti mualpho dingin na fimnak le ti theinak suangin thiltha tiah na ruah mi na tuah mi pawl cu miphun lungrualnak siatsuahtu a rak si sawn thei.\nHruaitu thuhnuai ah tuhlut awk ti tikah diklo zetin mi uk a tum tu le mipi hruai sual tu thuhnuai khalah tulut awk theh ding, santhar san thleng awknak dawi ban lo ding khawpin at nak in dinhmun kaihhnget ding tinak asi hrimhrim lo. Cuvek hruaitu dik lo, mipi hruaisual tu le senpi vangtlang lunghmuizawng le thatnak siatsuah tu do ngam le hailang ngam dingin senpi vangtlang thinlung sungah dingfelnak thuken in hram hnget pi a thlak a thupi zet fawn.\nA neknak ah hihi cinken tha zet asi; hruaitu kaihruainak hnuai ah senpi vangtlang ziang tiang an tuhlut aw ih an pe aw thei timi parah hngat aw in miphun, mibur pakhat cu a feh cak in a cak lo thei ih hruaitu tha khal a nei in a nei lo thei asi. “Vokpi cu sui na pek asile a bal bek men ding” an ti vekin ziangtluk mifel mitha hruaitu tha a cang thei dingmi mimal Pathian in in pek khal sehla mipi thinlung sangka ong aw in tuhlut awknak, pek awknak, upatnak kan pek thei lo asile ziangtik hmanah senpi vangtlang hmaiah ding tu hruaitu tha kan hmu dah lo ding.\nHliamhma ti dam tul: Ziangvek miphun mibur khal anmai sungah anmai thuanthu lala in hliamhma a put mi an um theh. Thimnakah, USA kan zoh asile midum pawl cu American thuanthu in hliamhma a put mi an si. Asinan tu ahcun midum, mirang, misen ti um loin pawm rem awknak, thuanthu in hliamhma a put mi damternak hrangah hma la tlangin ke an kar tikah senpi vangtlang lungawi tlang nak le rampi pumkhat sinak in thuanthu cu anmai lamtang ah tuah in ke an kar thei nak asi. Cuvekin Laimi pawl khalin kan thuanthu in mibur le mimal par khalah hliamhma in put mi pawl cu senpi vangtlang in damter dingin tan la tahrat in hmailam sausawn zoh in kekar thei a tul. Dunglam thuanthu tha loin in thunun ding maw, kan miphun thuanthu cu kan lamtangah tuah in lamzin kan sial ding, hril ding kan nei.\nHruaitu parah a hngat aw thei lomi miphun, hruaitu kaihhruai nak hnuai ah a tuhlut aw thei lomi miphun cu ziangtik lai khalah midang kut hnuai ah an um ringring dingih miphun dang thansoh zatin an thangso dah lo ding. Mimal in an thangso khal asile a bur in miphun pakhat sinak in senpi vangtlang hmasawnnak lam ah cun an inhnen miphun dang pawl dungah an tang ringring ding. Ziangvek miphun, mibur khalin anmah thawn a tlak aw mi hruaitu an nei theh; laimi, Falam maw Tidim maw Hakha, tvp, khalin an mipi thinlungput, thinlung mizia, le an hruaitu thu hnuai ah an tulut awk thei dan ih zir in anmah thawn a tlak aw mi hruaitu an nei theh sawn asi.\nHruaitu tha nei dingin kan Falam mi senpi pawlin a man kan pe ngam maw, kan pe thei maw, kan pe ding maw?\n4) Upa pawl: Thangthar sangka onsak\nMirang thufim in “Hruaitu tha a hring suak thei lo tu hruaitu cu a hlawhtling lo bik hruaitu asi” an ti. Hmai ah ke a kar tu pawl, anmahin hruaitu an tuan lai ah ziangzat antuah thei timi hnakin ziangvek hruaitu tha an hring suak timi hi a thupi sawn le thuanthu in a cinken ringring tlak, thuanthu nung a hring suak tu ding sawn asi. Curuangah, mi upa zo khal ziangvek dinhmun ah hruaitu a tuan khal asile hruaitu tha a hring suak lo, a zirhsuak lo, amah hnakin thiltha tamsawn a tuah thei tu ding hruaitu a hring suak lo ahcun a kaihruainak cantha cu tampi a sung asi. Hruaitu rak tuan dah tu pawl, hruaitu tha hring suak dingin a man na pe zo maw?\n5)Mimal: telve nak\nMimal pakhat cio cu maihrang cang-ai khawrh dingin a vaktawi men kan si theh ahcun rualpitha cu kan tul men thei nan hruaitu kan tul lo. Na feh lo ding ahcun hruai na tul lo. Mai tappi kawmah to hmun ah to men dingah hruaitu na tul lo.\nMimal pakhat cio in ram le miphun hrangah tuah thei mi, thuah thei tikcu, tuah thei zat a bang aw lo cio. Insang nu pakhat cun senpi vangtlang lakah senpi vangtlang hrangah hna tampi a tuan lo hmanah a insang ah hmailam ah ram hruaitu ding le ram le miphun hrangah rah tampi a rahsuak ter tu ding fapa tha fanu tha a cawmdawl, fimnak a zirhnak in sunlawi tlak thilta miphun hrangah a tuah rero vekin, ramsung laihlum tu pakhat in sumpai tampi thawn siseh ca tampi ngan in siseh leitlun khawmual tin fangin ram le miphun hrang hna a tuan lo men ding, asinan a ti thei tawk le tlin tawk ten kan ram a humhalh in kan nunphung le miphun sinak a kenkawh nak in sim cawk lo upattlak miphun thuanthu tuahtha tu asi. Cuvek thiamthiam in ramleng um pawl khalin mimal pakhat cio mai thu thaw mai voih thaw ti ah mah te nung menmen si loin kan dam sungah ram le miphun senpi hrangah thiltha tuah nak in siseh miphun lungrualnak hrangah senpi vangtlang tumtah mi le lungawizawng thawn a kalh aw mi mai mimal diriamnak le duhthusam cu tanta in senpi vangtlang hmalaknak ah mah le ti thei tawk in kekar ve, lamzin zawh ve a tul. Mahte cang-ai khawrh pawlin hruaitu an tul lo vekin hruai dingmi miburtha um lonak hmunah hruaitu tha khal an suak dah lo.\nMimal pakhat cio mah le mah zoh awk a tul, hruaitu pawl hnuk thla tu maw ka si, hruaitu pawl cakter dingin tuhlut aw tu, bawmtu, an tlaksam nakah pitbet tu? Asilole, tu hlo bangin miphun thuanthu santiluang lenglam ah miphun dang duhthusam riantu sal ah ka cang zo maw?\nA netnakah, Laimi (Falam mi) pawl hruaitu tha nei dingin a man kan pe zuam maw? Mipi kan aa tuk, kan sual tuk maw, kan mawh tuk maw? Hruaitu an mawh tuk, an tha lo tuk, maw? Kan thuanthu a se tuk maw? Zohman phunzai thei kan um lo. Kanmah thawn a tlak mi hruaitu kan nei ih kanmah thawn a tlak mi kan thuanthu cu nitin te ngan rero asi.\nNangteh khui lamzin na zawh ding? Hruaitu tha nei dingin a man na pe ve ding maw, midang pek mi na siatsuah sawn ding? Tuisun ah mimal pakhat cio thuthluknak in thaisun kan thuanthu a tuah tha in a tuah se ding. Tuisun ah ziang thlaici kan tuh timi parah hngat awaw in thaisun ah a rah kan at ding asi.


U.S. Lawng: Bawmnak Kawlramah a fawr keuhko - Chinland Today Media\nU.S. Lawng: Bawmnak Kawlramah a fawr keuhko\nMay 15, 2008 7:23 am·0 comments\n15| May : PATTAYA, Thailand (CNN) – US Lawng, thupuangtu ih a puan dan ah cun tlawngkai nithum ni ihsin thok in Kawlram ralkap in a Nargis thlisia ih bese zetih a nuainak hmun ah bawmnak malte luh a siangthawk tiin a puang.\nRamsung ngai ngai ih luh an sian lo ruangah ramleng ihsin US vanzuang panga pawl in bawmnak pelut dingin an nghak tiin Lawng thupuangtu cun a puang. US vanzam pawl hin kuang 46 khat, tidaithiang, plastic ihphah, le cawhnawi dip pawl anphur.\nUS vanzam bawmnak pe dingin, tlawngkai nikhat niah pakhat le Tlawngkai ni hnih niah pahnih tiin pathum cu an zuanglut zo. Hi vanzuangpawl cun rawl, Kawngsang sur, Tipuan pawl an phur.\nAP thuthangih a puandan ah cun thlisia ruangih harsaknak a tuartu mi million 2 lenglo cu an sinan, Bawmnak mi 270,000 hnenlawngah a thlengthei hrihlai tiin tlawngkai nithum niah a puang.\nSamak Sundaravej Thai MP Yangon tlawngra tlung ih a simdanah cun Ralkap miuk cun natnak sia karh zai thei le rawllo ih harcun ka tuahlo ding tiin a tiamkam aw tiin a sim. Asimvivo nakah cun Kawlram in Ramdangmi hnen hrim hrim ihsin bawmnak anduhlo, anmah te in an anharsatnak cu anphuh hruk aw thei ding anti aw a ti bet.\nThe United Nations ih a zumnakah cun mi 63,000 ihsin 100,000 lenglo cu thlisia ruangah mithi an um ding a zum. Asinan Ralkap pawl cun mi 30000 hnakih tam an silo ding tiin a ti ve.\nYangon khaw hlum pakhat cun Thlisia dang ahran, ramdang mipawl ih an puansak thu an hmuh thu AP an sim, Asinan Kawlram acozah cun zianghman a puang velo.\nAsinan Thlisia lamih mithiam Hokong ih City University, pawlcun hi thlisia cu Nargis tluk cun a nasa lo ding ziang ruangah tile leilung naih ih hrangmi a si an ti.\n“Ruahcu nasa zetin a sur ko dingnan thlicu napin ahranglo ding” tiin Professor Johnny Chan cun a sim. CNN nikhua zohtu khal cun besia tukih a hran lo dingthu apuangve. Amahlawngte Ruah sur cun harsa tuartupawl harsatnak a pe bet dingih hleiah bawmnakpek a ti khawtlai dingti lawngte phan a um tiin thuthang cun apuang.\nBritish Prime Minister Gordon Brown cun UN secretary-general cu Kawlram hrangih bawmnak a tulthu (emergency summit) puangdingin a ngen ih hleiah amah rori Kawlramih feh dingin a ti bet.\nBrown ih hitiih a ti nak san cu ‘ramdang’ in Kawlram thu U.N. Security Council ih reldingmi a khamruangah a si. Cuiram lawngte a hmin sal a duh lo.\nKawlram Vanzuang India Yangon zam ding\nBangladesh in ninghang tuar pawl suunnak nei\nBawmnak titam theinak dingih thureltlangnak ah\nKawlram nikhua ramdangpawl in zoh bawm


Lungawi tein - Chinland Today Media\nNovember 27, 2008 5:05 am·0 comments\nSiar: Saam 100\nMaw leilungtlun minung pawl, Bawipa thangtthatnak hla lungawi in sak uh.\n– Saam 100:1\n– Hosea 10-12\n– Thufim 21:1-10\nSaam number 100 nak hi kan Baibal sungih Pathian hnenah lungawi thangtthat hla maksak pakhat a si ve. Hih hla hin kannih cu Pathian ih sersiammi, A taa kan si (c. 3-4), timi le Amah ih tthatnak, zaangfahnak le rintlak a sinak thangtthat ding in fial.\nHih hla ka siar tikah ka thinlung i khoihzettu ttongfang cu, “Aipuang in Bawipa cu biak uh” (c. 2) timi hi a si. Hih ttongfang hin thathozet le lungawizet ih Pathian thangtthat ding in zirh. Caan tampi cu Pathian kan biak tikah lungawi aipuangzet ih biak hnakin lungawi lemlo, paih cuca lo vekin kan biak ttheu. Keimah khal Pathian parih ka ttuanvo cu ka tuah ko nain cuih ka tuahmi parah ka lung a awi thei lo.\n“Harsatnak, thinbangnak hi Pathian ih duhnak a si” ti am zawng hlir ih ruat ding kan si lo. Ziangahtile thinlung takih lungawinak sawn hi Pathian ih in siter duhmi a si” tiah Oswald Chambers ih thusimmi in ka nun i sawh ngahzet. Kan parah vansiatnak thil pawl a thlen tikah thinbaang le riahsiazet in ”Hih tuarnak cu Pathian ih duhnak, remruatnak a si” kan ti ringring ahcun Pathian ih huham cahnak kan nunnak ah ziangti’n a lang thei ding.\nLungawinak taktak cu kan ngahmi parah si loin Bawipa thawn kan pawlkom awknak ah a si sawn. Culawng ah lungawi, aipuang te’n Amah kan rian thei ding.\nLeimi le vanmi hmuah in,\nSunlawinak, huham le fimnak thawn;\nBiak tlak a simi Pathian cu biak in,\nA hmun i A duhdawtnak parah lungawi uh.\nKhristian hrang ahcun, Lungawithu sim cu nikhat hrang lawng si loin kan nun lamtluan hrangah a si.\nA popmi belh


Thuthangca Athupitzia - Salai Ayete (Vankau) - Chinland Today Media\nThuthangca Athupitzia – Salai Ayete (Vankau)\nThuthang (news) timi cu a tikcucan khelin thil rung cang tharmipawl mipi zaten theihthei dingin TV, Radio, Thuthangca le Mekazin tivek ih phunsuahmi thuhlapawl an si.\nAtlangpi thu in, thuthangca (Newspaper) cu nitin asilole zarhtin pelhlo ih phuansuah ringring a si bik. Cui thuthangcapawl cun thuthar, thilthar an phawrhsuah theu ih nikhua umtudan, lehpannak le thilman tivek phuansuah a si theu.\nCulawng siloin, ramthuhla, pursumleilawn thu, art le nunphung, nunthuleng le tawntawk tivek tiangin thuthangca sungah phuansuah ringring an si. Thuthangcapawl ih an sum luhnakbik cu thehlarnak (Advertisement) hi a si bik.\nTuisun ahcun, cahnah lawngin siloin Internet cahmai par khalah thuthangca phunphun phawrhsuah le zemdarh rero a si zo. Hi cahram te thawn, thuthngca a thupitzia run tarlang ve sehla.\nRam dintu (Nation-buliding)\nThuthang phuansuah hnatuannak hi felzet, dikzet le hmarngai-zawnruahnak thawn tuansuah asile rampi pakhat dinsuah rero thawn a bangaw ti a si. Cui hnatuannak cu thuthang zemdarh ih thehlar vivonak a si ruangah a siartupawl thuhla famkim a theihter ih nitin an hnatuannak ah, ding le felzet ih thurelcat theinak tiangin an tulmi thuhla famkim ten a pe thei. Thuthang zemdarhdan (Information Flow) a thatnak ram ahcun a rammipawl khalin thuhla an theihkau thei ruangah an thansoh phah ti a si.\nMisenpi Thuruahdan Tuahthattu (Public Opinion Shaping)\nThuthangca cun rammi misenpi ih thuruahdan tiangin a tuahtha thei ti a si. Misenpi duhhrilnak vekih ukawknak (Democracy) ram ah tla cun thuthangcapawl ih an thilti theizia a natsattuk ruangah “Amerika rampi khi a uk rerotu cu Amerikan thuthang media pawl an si” ti tiangin a titu an um. Thuthang a cah ih, thuthangca suahtu an thiam le, misenpi ih thinlung muril tiangah ram duhdawtnak a thlen thei ih mipakhat fingfing ih thiltitheinak tiang a tuahtha thei ti a si.\nRam Kilhimtu Uico (Watchdog)\nThuthangca media pawl ih thilti theinak adang pakhat cu ram kilhimtu uico vek an sinak hi a si. Uktu cozah le kampanipawl in diklozet ih an hnatuanmi le thiltimipawl a phawrsuah ringring dingih rammi misenpi hrangah thudik le thiltha theihter ding hi thuthang media pawl ih hnatuan tumbik pakhat a si ve. Thuthang hnatuahtupawl in watchdog hnatuan hi hmualneizet ih an tuansuah thei asile daan thawn ukawknak, eiruk-doralnak, rampi ih pursum-leilawnnak le democracy ukdan dik tiang a kilhim in a hmasawnter thei ti a si.\nMipi Thurelkhawmnak (Public Forum)\nThuthang media pawl cu mipi hrangah mai duhmi phuansahnak le thurelkhawmnak hmun khal a si. Rampi a thansoh theinak dingah ziangtin, rammi pawl ih harsat buaibainak ziangtin- kan tuahtha in kan remtha thei ding ti’n mipi zaten thuruahkhawmnak hmunpi pakhat khal a si. Thuthangca hi khawruahnak thar phawrsuahnak hmun (Idea Generation) khal a si thei ih khawruahdan le hmuhdan pawl khawlkhawmnak bazaarpi (Idea Supermarket) khal a si thei fawn. Ruahnak tha le hmuhdan dik a tam lawngah rampi a thangso thei dingih cuti ih a tuahsuak theitu ding cu thuthang media hnatuantupawl an si.\nThuthang phuansuah tikah a rung cangdan le a sidan vek cekci in thehlar le zemdarh ringring ding hi a thupizet. Tualsung thil rung cangmi thil fatezet khal hi mipi hipnak ah ti’n tumzet vekin ngan a theih ih cucu, Sensationalism ti a si. Thimnak ah, kawlpa pakhat le chinpa pakhat ih buaibainak an neihmi khi “Kawl le chin karlakah buaibainak a um” ti khalin tumzet vekin ngan a theih ih kawl le chin remawklonak tiang a thlen thei a si. Rampi le khawvel huap ih thil thupizet khal thu fatezet le tualsung thuthang vekih ngan a theih. Cun, thil thupipa a rung thlenmi khal awlaizet le fatezet vekih ngan a theih ih cucu, Oversimplication ti a si.\nKum 17 ka si tiang Falam khaw sungah rak thanglianmi ka siih voilekhat ah cazual, mekazin tivek tete siar ding ka rak hmu theu nan voitamzet cu siar ding um lo lawlaw in ka can ka rak hmangliam theu. Tuisun, kawlram sungah thuthangca, journals tivek phun 176 suah ringring ti a si. Cupawl teh kan chinram a hung thlengban maw? Lailam, khawte lamih um kan unaupawl in teh thuthangca hi an siarban ve pei maw? ti tla ka vun ngaihtuah theu. Ram le miphun pakhat hin a parih HUTHANGCA vek tello in teh Thinlung, Taksa le Thlarau a kilkip ih thansoh ngaingai a theih pei maw tiah…..?\nSirhsan: Microsoft Encarta Encyclopedia, Premium 2009\nThe Voice Weekly Journal (Vol.7/No.21)


Tlawngta Nauhak 13 Pawngsual Ih 8 Nau Raihtu Saya Cu Thihdaan An Orhter – Meifar\nTlawngta Nauhak 13 Pawngsual Ih 8 Nau Raihtu Saya Cu Thihdaan An Orhter\nApril 6, 2022 admin Leitlun 0\nIndonesia tlawng saya pakhat in a kilkhawimi nauhak 13 a pawngsual hnuah 8 in nau an keng. Indonesia ramsung ah Islamic boarding school hi a tam zet, sakhua tlawnginn ah innsang harsa pawlin an fale pawl cu tlawng an va kaiter ṭheu.\nTlawnginn ah nauhak pawl cu an um cih. 2016-2021 kum sungah nauhak 13 arak sualpi ṭheu, ṭhenkhat cu a sualpitnak ah hliamhma an tuar. A sualpimi nauhak pawl cu kum 12 ihsin kum 16 karlak mi an si, tlawngta nauhak pawl cu innsang harsa ihsin tlawngkai an si vekin an relsuak ngam lo.\nṬhenkhat cu an ningzak ruangah an relsuak ngam lo. Tlawngta nauhak pakhat cu tlawng cawlh caan ah an inn ah ava tlung ih nau a hring, a nulepa in palik hnenah taza an cuai. Tlawng saya ih thuhla cu an zingzoi vivo ih tlawngta nauhak 13 a tuahmawh thu an theifiang.\nNauhak 9 in fa an nei ih an fale pawl cu The Children and Women Protection Agency in a kilkhawi sak. An upat tikah an dinhmun in a pe asilen hringtu nu hnenah an pe kirsal ding. Tuahmawh tong innsang pawl cu cozah in bawmnak a pe ding.\nTlawng saya cu nikum 2021 May ah palik pawlin an kai ih February 2022 ah damsung thawngtla dingin a thu an ṭhencat. Hremnak an pekmi cu mipi in an duhlo tuk ruangah duhphorhnak an tuah, tlawngta nauhak lakah misual an tam deuhdeuh ding an ti. Curuangah court in a thuhla cu a buaipi sal ih April 4, 2022 ah thuṭhentu in, “A sual man ah a thi ding, thihdaan thawn hremnak pek a si” a ti.\nA Nupi 9-nak In A Ṭhen Ih Nupi Pahnih A Nei Tum Sal\nAn Innsang Harsat Ruangah A Nauhniang Paw Phah In Tlawng A Kai


Chinland Today Leh Ceng Te Camkhat - Chinland Today Media\nChinland Today Leh Ceng Te Camkhat\nCT Leh Ceng Te Camkhat\nCeng Te - Lailun Lungkua Tlun\nCT: A hmaisabikah bezai na rak ngan thokdan le bezai parih na feeling pawl in ruah aw.\nCengte : Tlawng ah biazai in rak zirh theu ih siar nuam ka ti zet nan kei mai ngan ding cu ka rak tum dah lem lo. Vei khat ah ka uar mi pa hmundang ah a rak feh. Ka ngai nak ka thinlung ih a luang liam mi biazai ah a cang. “Duhmi hnenah” ti mi kha a hmaisabik ka ngan mi biazai a si.\nCT: Tuini tiang bezai fing ziat na rak ngan zo? Mekazin tivekah teh fing ziangzat a tel zo?\nCengte : Ka ngan mi zate in zakhat zik hrawng an si ding. Magazine ih tel mi hi ka thei fiang lo. A hrek khat cu in dil ih ka kuat an an telh le telh lo vek in sim sal lo. A hrek khat le group mail ih ka thlah mi pawl i sim lo in rak lak vek tla an um.\nCT: Ramsung remleng ah na uar mi bezai ngantu le na uar mi bezaipawl in hlawm aw.\nCengte : Biazai ka ngan nan ka siar mal zet. Ka siar sun sung in Kawl le mirang pawl rel seh la.\nPhunsang tlawng kumthumnak ih Aesthetics ah biazai thawn pehpar aw mi Zawgyi ih ruahnak in rak zirh dah. Cu mi ih sin a biazai pawl ka hmuh sun ka siar ih beda laan tin a ngan mi biazai pawl ka uar zet. Cu le a mah thawn sankhat si mi Mintuwun in Pinmanguktu tla a ttha ka ti. Mintuwun ih biazai pawl ah cun a hleice in nauhak biazai a ngan mi pawl mawi ka ti zet hai. Ngwetayi ih biazai fingkhat tlawng ah kan rak zir dah. A leng ah a dang pa hnih ka siar ngah ih an pahnih ten ka duh. Maung Sein Win (patikung) hi ka uar lem lo nan, a biazai pa hnih thum lai cu a ttongfang hman mi pawl mawi ka ti zet. Tu santhar biazai pawl ka siar mal zet ih duh ciamco mi ka nei lem lo.\nTagore ih biazai pawl a tha ka ti mi an tam. Dorothy Parker ih nganmi pawl hi an awsuah a mawi, an zangkhai ih siar nuam ka ti. Maya Angelou ih biazai pawl lakah ah “Still I rise”, “Our Grandmothers” “I know why the caged bird sings” ti pawl hi ka duh ngaingai. Inn sung ih kharhkhum tuar mi vate thawn pehpar aw in Tagore ih ngan mi le Maung Sein Win (patikung) ih ngan mi tla ka rak siar dah nan Maya Angelou ih ngan mi hi ka uar bik.\nNunau a thuanthu le a biazai pawl a phaw zuk\nCT: Na ngan zo mi bezai lakih na duhbik mi bezai fing khat in in hlawm siang kem?\nCengte : Biazai ka ngan mi pawl ka duh thluh hai cio ih duhbikmi ka nei lo.\nCT: Na bezai cabu “Nunau: A Thuanthu Le A Bezai Pawl” a rung suahkehdan tla theih kan duh.\nCengte : Sorry, kum thum lai a rei zo ih dung ah ka taan ta zo. A thar hrang ah ka buai rero laifang a si.\nCT: Cumi bezai cabu sungah soul searching na tuah mipawl kan rak hmu. Chinram hnenah ziang thucahnak na nei duh?\nCengte : In suh bet ruangah kir sal ta seh la, kha lai ah ‘soul searching’ ti mi tongfang ka rak hmang nan tu ih ka vun thlir sal tik ah ‘identity crisis’ ti mi ka lung ah a suak. Thu dang dang cu a si cuang lem lo.\nMidang hnen ih thucah ding khop in ka picang tin ka ruat aw lo. Ka theih mi le ka ruahnak pawl mi va hlawm le va ruah fang hi ka tum mi a si.\nCT: ‘Evi Thuanthu’, ‘Zing Thar’ le ‘Dinhmun Hawltu’ tvp., hi feminism bezai phun a si lo ti sehla ziangtin na let duh?\nCengte : Hi mi thusuhnak cu phunhnih in ngai a theih hmang ka ti. Ziang va si khal seh la kei ka ruahdaan ah cun casiartu in an ca siar mi par ih an hmuhdaan cu an mai thu thu a si ko. Kei mai hmin sak ding vek si seh la cu ‘feminism’ si lo in ‘nunauism’ ti’n ka ko ding.\nZinghmuh Tlang kiangah..\nCT: Tuisun ni ah, Chinram ah Gender thleidannak a um lai tin na ruat maw? Na ruat a si le ziang mipawl in cutin a lo ruatter?\nCengte : Tahtthimnak ah biaknak lam zoh seh la. Kan pawl (Baptist) ih ordain pek daan neih mi ka theifel lo nan a ngah tu pastor pawl zoh a si le mipa cu innsang(nupi) nei an si ih nunau cu innsang(pasal) nei lo hlir an si. ‘Nunau a si ah cun pasal nei lo mi a si pei ih mipa a si ah cun nupi nei mi a si pei” ti vek in daan a um a si ah cun cucu thleidannak a si ko lo maw? Pawl dang pawl cu an roh sin sin. Ordain pek ding cu sim lo, pastor hman ah nunau an cohlang thei hrih lo. Hi hi Kawhhran sung ih thuneitu mipa pawl in Baibal ih ngan mi vek rori ih thlun an taimak tuk ruangah cun a si lem lo ding. Paul ih ngan vek cekci in Kawhhran upa tla hril aw bang seh la, Laimi pacang paziat kawhhran upa ttuan tlak ngaingai an um pei ti tla ruah ding a um. A ngaingai ah cun kan Baibal sung ih Judah pawl khal siseh, Laimi khal siseh mipa ih ukmi (patriarchal) daan rak hmang tu kan si. Cu ruang ah kawhhran sung ih nunau le mipa thleidannak hi Baibal vek ciah ih thlun duhnak hnak in mipapawl in nunau an uk nak daanhlun kha thlah siang lo in an kaih fetfet mi sawn a si tin ka hmu.\nCT: Mirang ram vekin Chinram ah minupawl in mipapawl thawn covo bangrep nei ve bang hai seh, kan Chin community hi ziang a bang pei? Hivek zalennak hin ziangvek rah a suahpi na zum?\nCengte : ‘Covo’ ti tik ah ‘human right’ sim duh mi a si ah cun kei ‘pianvo’ ti mi tongfang hman ka duh deuh. Henry (Pum Kai Thang) in ‘human right’ ti mi cu minung ih a piang mi kan zate ih co mi ‘vo’ a si ruang ah ‘pianvo’ ti hi hman ding mawi a si tin a rak sim mi ka thei dah. Cu le ‘covo’ ti tin ten kan hnglih lo ding a thu pi zet mi cu ‘ttuanvo’ a si. ‘Covo’ a nei tu in ttuanvo khal a nei cih ringring.\nThu ngai ten ti le mirangram ah nunau pawl in mipa pawl thawn covo bangrep an nei ngaingai maw ti hi ka thei lo. A si nan ka theih mi cu mirang ram pawl (US, UK le Europe ram dangdang) ih nunau pawl in tuih sun in an co mi ‘right’ pawl hrang ah nasatak in an rak cangvai ih ngah thei ding an rak zuam. An mipa pawl an thin ttha tuk ih an tohmun ah an pek mi a si lo. Nunau pawl namnuai hi a dik lo a si ti ruahnak a nei ve tu mipa hrekkhat khal in an rak ttanpi. Tu lai nunau hrekkhat in acozah hrilawknak ah vote kan pek thei tla thupi ah kan neih lo thei men. A si nan hi ti vek ih vote pek thei ding ah nasa zet in mirang ram ih nunau pawl in an rak dil ih a hrekkhat cu thawng tlak tla an rak tuar.\nNunau pawl in mipa pawl bang in zalen zet in kan ruahnak le kan thiltitheinak suah in hna ttuan ve thei seh la Lairam tu hnak in a tthangso ding ti’n ka zum. Lairam ah hmang lo in kan sunral mi resource tambik cu nunau pawl ih thluak le ruahnak a si ding. Innsungsang ah siseh, tlawnginn ah siseh, biakinn lam ah siseh naunak lai in nunau pawl hi mipa pawl thawn bangrep in tuamhlawm, zohkhen kan si ih, equal opportunity le right pek kan si le tu hnak in kan ram le miphun hrang ah kan ttangkai thei ding.\nCT: Simone De Beauvoir in, “Minu fimtuk tivek cu mipapawl in an ngaih lo; an tih,” a ti. Mipapawl in intelligent tuk minupawl an uarlonak san hi ziangruangah a si na zum?\nCengte : Simone de Beauvoir in ziang mi thu thawn pehpar aw in hi tin a rak ttong a si pei ti ruah ding a um. Hi nu hi ka theih sual lo ah cun mifim, cathiam zet a si ih mipa rualpi ttha tampi a rak nei. Mipa chawih deuh pawl in an rak ttih tla cu a si thei men. Si nan tlawng a rak kai pi, pakhat nak a rak ngahtu Jean Paul Sartre cun a ttih lo lawng si lo in a rak uar sawn. Rak ttih bang seh la thih tiang an um tlang thei lo ding.\nCu le kei mipa pawl in ziangvek nunau an uar ih, ziang vek pawl an ngaih lo, an ttih ti vek hi ka buaipi zawng a si lem lo. Kei cun mifim, intelligent mi cu nu a si ah, pa a si ah, a aa mi hnak cun ka uar deuh ngei ngei. Cun fim lawng si lo in thinlung ttha le mi tluangtlam si tla a thupi ka ti.\nCT: Minu thawn pehparawin kan neih mi kan Lai Daan lakah na thleng danglam duh mi daanpawl?\nCengte : Kan theih cio vek in Lai daan cu ngan mi daan a si lo. Hi vek pi-pu pawl ih rohmi, thisen le nunphung ih a ciah aw mi daan pawl hi ngan mi daan hnak hman in thleng an har sawn ttheu. Ngan lo mi a si tik ah vun rel fuatfi ding a har. Khua khat le khua khat, hnam khat le khat tla a bang aw thluh lo ding. A tlangpi in thleidannak ih hrampi cu nunau hi mipa hnak in an sinak niam deuh ti mi ruahnak (women are not fully human beings like men) par ah a bun aw tin ka ruat. Cu ruang ah cuih lungput, ruahnak thleng ding hi a thupi bik ding ka ti.\nCT: Biazai ih a thupitnak na sim fiang daan?\nCengte : Maya Angelou in “Art is for the soul” a ti. Biazai hi thlarau hrang ah a thupi tin ka ruat ve.\nCT: Kan Chin bezai dinhmun na hmuhdan?\nCengte : Naute duhnung tak, a kepar ih din a tum rero mi.\nCT: Bezai ngan a zir rerotupawl hnenah ziangvek duhsaknak tongkam na hlan duh?\nCengte : Na neih lo mi, midang na pe thei lo ding. Be honest with yourself and to your readers.\nCT: Nunthuleng tla na ngan lo ding maw?\nCengte : Mai duh cun tampi ngan zo seh la ka duh nan.\nCT: Bezai ngan hi zir/zirhawk a theih maw?\nCengte : Kei cu ka siar mi pawl in ka zir.\nCT: Klirlungz pawlih ‘Biazai Rianram’ cabu na rak siar dah maw? Hi cabu parih na hmuhdan?\nCengte : Ka rak siar ih, hi tluk in maw si ka ca siar a mal ti ka thei aw.\nCT: Bezai ngantu si dingin ziang mi a tul?\nCengte : Midang hnen ah hlawm duhnak lungthin (a heart willing to share) neih a ttul.\nCT: Bezai thawn pehparawin hmailam hrangih na sunmang?\nCengte : Ka thinlung ah nganduhnak a suah tin ten ngan hrih ka tum.\nCT: Bezai na ngan tikah tongfang kan nei mal tuk tin na ruat theu maw? Cumi harsatnak cu ziangtin na rak pahtlang theu?\nCengte : A hlan ah ‘a mal tuk’ ti si lo in ‘a mawi lo’ tin ka rak ruat sual dah. A si nan tu cu ziang vek ttong khal a mah le si ning ten an mawi thluh ti’n ka cohlang. Lai tongfang a mal a si khal le Kawl le mirang tongfang, mallai ka thei veve ih a ttul nak zawn ah va hlan a sual tin ka ruat lem lo.\nCT: A rei hlanah bezai cabu pakhat na suah tum sal ti kan rak thei….A thuhla kimcang in in sim cia aw.\nCengte : Biazai fing 54 a tel ih “Vainimho eitu pawl” tin hmin ka sak. A hmai sa ah Rev. Run Cung Mang hnen ah ka kuat ih draft a mah in i rak siar sak. Cu hnu ah Nhgepi in i siar sak ih kan rem ruri sal bet, cangan daan mal lai. Editor ttuan tthang ti cu cafangkom sual a hmu cak nasa. Cauk ih cangsuak ding cu a mai kut ah ka ap. Suak cing thei seh la ti cu ka saduhthah a si.\nCT: Na nun lo nehbiktu cabu pathum in in sim aw.\nCengte : Ka nauhak lai in in rak zirh mi le tu ni tiang ka siar tam bik mi cu Baibal a si.\nSimone de Bevoir ih ‘The Second Sex’ ka siar nak in nunau sinak le dinhmun fiang deuh in ka thei ngah. Keimai sinak ti tla a theih cih pei cu. Pathian zum lo tu a si ih a ruahnak zaten ka pom pi lo nan “One is not born, but rather, becomes a woman” ti mi cu a dik tin ka pom.\nKa tumtah vek in thil a can suak thei lo ih ka tha a siat lai ah Salmon Rushdie ih ‘Midnight’s Children’ ka siar sal ih phundang ten thazang ka ngah.\nCengte : CT hnen ah le a siar tu nan zate hnen ah ka lung awi.\nCT: Ziangtin kan lo pehtlaih thei ding?\nCengte : cengte@gmail.com


Zumtu le Zuam man Laksawng - Chinland Today Media\nZumtu le Zuam man Laksawng\nJanuary 18, 2009 2:40 pm·1 comment\nBible in zumtu thutthennak hi phunthum in in sim: a liamcia caan (past) ah misual vekin thutthennak; atulaifang (present) ah faa vekin thutthennak le, a ralaidingmi (future) caan ah hnattuantu sal vekih thutthennak ti’n. Jesuh Khrih cu i Runtu le ka Bawipa tiih kan zum le ka pom vete’n sual thutthennak in kan luat. Thihnak ihsin nunnak sungah kan lut zo. Khrih ih kan rin umnak le Khrih hrangih kan pumpeknak parah thutthen kan silai ding. Vancungram cu hnattuan man (reward) a si lo, laksawng (gift) a si. Cuvekin Rundamnak khal hnattuanman a si lo, laksawng a si. Aliamcia caan ahcun Pa Pathian in Khrih ah thu in tthen. Atu laifang ahcun kanmah le kanmah sualsirnak in thutthen awk caan a si. A ralai dingmi ah Khrih le Kawhhran hrangih pumpeek hnattuannak kan neihmi parah thutthen kan si ding. Kan zumnak le kan hnattuannak parah zoh in Pathian in thu in tthen dingih kan hnattuan man laksawng in pe ding.\nBible sungah kan hmuh theimi zuam man laksawng pawl kan zoh tlang hnik pei:\n1. A siat thei lomi sui lukhum (uncorruptible crown)\n“Sikhalsehla, kannih in kan taksa duhnak kan hrem tikah\na vuai thei lomi sui lukhum ngah duh ah a si” (1 Kor. 9:25).\nPaul in leitlun minung pawl hi tthen thum ah a tthen: zum lotu (unbeliever-natural man); zumtu asinan leitlun tisa duhhiarnak ih nehmi: zumtu-tisa mi (carnal man); le zumtu thlarau nun ih tthanglian mi le pitling nun neitu: zumtu-thlarau mi (spiritual man) ti’n. Himi phun thum sungah tuni mi tampi cu zumtu kan si kan ti aw cio ih a hmin men cun Khristian kan si thluh. Amah lawngte mah bulpak thlarau nun ngaingai ah Jesuh Khrih cu i Runtu le ka Bawipa a si tiih zumfektu le Khrih dungthluntu, le thlarau mi taktak cu a mal aw ngaingai. Zumtu le zumlotu hi nitin nunnak ah siseh, hnattuannak ah siseh, thleidan thiam a harzet ding. “Kan dang cuang lo ee” tivek fang kan tamtuk thlang.\nCuruangah, Paul in, “zumtu pawl cu lei tisa duhhiarnak ih nehkhuhmi, si loin an taksa ruangpi a humhim theitu, sualnak sungah pil hlo loin an taksa duhnak a suup aw theitu, le leitlun nunnomnak ah ceen aw lo ih thianghlim teih a um theitu si a ttul ti’n in zirh. Tlan zuamnak ih laksawng ngahtu pawl le Bawlung lek thiam hminthang pawl in an hminthan theinak cu an taksa duhnak an hrem ih an hmuitinmi hlawhtling dingih an taimak suah le an zuamnak ruangah a si. A siat theimi le caan rei daih lomi leitlun hminthannak hrangah cutluk ih an suup awk le an hrem awk thei vekin kannih khal kumkhua daih a siat thei lomi sui lukhum kan co thei venak dingah tisa duhnak hrial in Bible siar, thlacam, khawm le Kawhhran hrang pumpek cangvaihnak sungah taimak suah ih tel zuam cio uhsi! Cuti cun Khrih ih Thutthennak Tokham hmai ah nehnak co in zuam man laksawng ah a siat thei lomi sui lukhum kan khum thei ding.\n2. Lungawinak Sui lukhum (crown of rejoicing)\n“Nanmah hi kan Bawipa Jesuh a rat saal ih nehnak thawn a hmai ih kan din tikah,\nkan ruahsannak, kan lungawinak le kan hmaihngalnak nan si ding.” (1Thes. 2:19)\nPaul in zumtu a faale pawl ih kan lungawinak taktak cu ziang dang thluasuah hnakin mission hnattuannak ih a rah le a par a simi thlarau hlo kaih hi a sizia fiangte’n in sim. Pathian ih umpit lamhruainak thawngin ramkip ah rundamnak thuthangttha a sim zirh. A thusimmi thawngin mi tampi in an sualnak sir in Rundamtu Khrih Jesuh hnenah an ra pan. Thessalonica khua ah a thuthangttha simnak ruangih piangthar pawl tampi an um. Paul in a nunnak le a hnattuan a vun zoh saal tikah Khrih hmaika ih hmuh ding, ken ding, le uar awk ding a neihsun cu thlarau hlo rundammi pawl hi an si. A ruahsannak umsun khal a si. A lungawinak saangbik khal himi lawng a si.\nCuruangah, Jesuh Khrih cu i Runtu le ka Bawipa tiih a zumhngettu zumtu mi piangthar pawl kan nunnak ah thupibik ih kan ret dingmi cu thlarau hlo ruun ding hi a si. Kan thlacamnak, kan tettikhannak, kan thuthangttha simphuannak, kan peeknak, le kan hnattuannak hmuahhmuah hi mission a si ding a thupi. Bulpak nun, innsungsang ihsin Kawhhran le Khristian Pawlkom ih kan hnattuan thupibik khal hi mission a si. Nang le kei tla missionary pawl ruangih rundam kan si bangin midang rundam an si ve theinak dingah nangmah le keimah in thungaithlak ih evangelism & mission hna kan ttuan a ttul. Ni netabik ni ah Khrih hmai ih kan hmaihngalnak ding umsun cu “thlarau hlo kan hruai suah mi” an si ding. Thlarau hlo kaih hnattuan cu lungawinak sui lukhum conak a si.\n3. Dingfelnak sui lukhum (crown of righteousness)\n“Cuih laksawng cu dingnak sui lukhum a si ih keimai’ hrang lawng a si lo; duhdawtnak thawn amah a lang ding a hngaktu hmuahhmuah hrang khalah a si” (1Tim.4:8).\nPaul ih nunnak kan zoh tikah dawt dingzazet le cawn ding ttha tampi a um. Cumi pawl lakah, a ruahsanmi, a hngakhlapmi le a hngah ringringmi hi leitlun lennak le hminthannak si loin Khrih hmin sunlawinak hrang liolio ah a si ringring. Dingfelnak sui lukhum a ruahsan tikah a zumfekmi cu Khrih a ra kir saal tengteng ding timi a si. Cuih ni ih ningzak mualpho ih a um lonak dingah nitin a nunnak ah borhhlawhnak le sualralnak hrial in suup awk theinak le ziangkim dikte in a tuah. Khrih a ra saal ding ruangah mah duhpoh ih nung ding kan si lo, kan Bawipa ih thuthennak hmaika ih kan din tikah midingfel pawl cu sui lukhum in pe ding ti a zum.\nCuruangah Jesuh Khrih vei hnih rat saalnak ding thu hi thupizet in ruat ve uhsi! Vei hnih rat saalnak thu zum duh lo hi leitlun tisa duhnak ah mah duhpoh ih nunnak a si. Paul in Khrih hrangih rin umzet ih a umtu, mission hnattuantu lawng si loin Jesuh Khrih a ra saal ding ti zum in duhdawtnak thawn a hngaktu hmuahhmuah hrangah dingfelnak sui lukhum co ding kan si a ti. Kan san hi san siava taktak a si. Leilung cem netnak ding caan netalam kan thleng taktak ko. Zumtu daithlang ih um ding kan si nawn lo. Raalring te’n um thiam kan ttulzet. Zuam man laksawng ngah dingin rin umnak thawn hngak uhsi!\n4. Sunlawinak sui lukhum (crown of glory)\n“Nanmah ih kilkhawi dingih retmi tuurual kha a uk in uk tum hlah uh; an zohtthim dingin nung sawn uh. Cule Tuukhal bawibik Khrih a lang tikah a tleunak a dal thei lomi bawi lukhuh sunglawi nan ngah ding” (1Pet.5:3-4) .\nTirhthlah Peter in khuahra vantang ih a tthekdarh awmi zumtu pawlkom kawhhran zate hnenah thazaang a pekmi le ahleice in hruaitu pawl hnenih thucah a neihmi cu “Tuukhal ttha si ding” hi a si. Phundang in kan sim asile hruaitu ttha si ding hi a si. Kawhhran le Fellowship tampi ah pastor an um ih a hrekkhat ahcun full time minister nei lo tla a um. Zumtu mibur um khawmnak kip ih hruaitu cu tuukhal dinhmun ttuanvo neitu kan si thluh. Thuneitu ttuanvo nei upa pawl hi kan thupi ngaingai. Hruaimi pawl parah duhdawt zaangfahnak le zawnruahnak nei pumpah loin mai’ zawn lawng ruat in thunei duhtuk in mipi hi a uk ih uk tum khal a tam aw vingvo hmang. Pathian Thu cun mipi kha a uk ih uk tumtu si loin an zohtthim ding sawn ih um ding in fial.\nCuruangah, tuni hruaitu ttuanvo nei upa zate’n, Khrih le Kawhhran hrangah, mipi hrangah rinsantlak hruaitu, riantu ttha kan si cio ding a thupituk. Ziangahtile kan dinhmun hi a thupi ngaingai. Kawhhran le Fellowship tthanso tertu maw asilole ttumsuk tertu so kan si ding? Thuneih duhtuk, mi uk duhtuk si loin zumnak ah siseh, thlacam ah siseh, nitin nunzia thianhlimnak le tangdornak ah siseh mipi ih zohtthim tlak le cawn tlak keneh neitu si a ttul taktak. Culawng ah “sunlawinak lukhum” cotu kan si thei ding.\n5. Nunnak sui lukhum (crown of life)\n“Hniksak harsatnak a tuar ih hngette ih a ding theitu cu mi thluasuak an si.\nZiangahtile cubangtuk hniksaknak a neh thei ruangah Pathian in amah a duhdawtu pawl hrangih a tiam ciami nunnak sui lukhum an ngah ding” (Jeim 1:12)\nJeim in, Zumtu nun cu a nuammi, pangpar ih phahmi lamzin a si lo; hniksak harsatnak ih a khat hling le so phahmi lamzin a sizia in sim. Sihmansehla, zumtu diktak cu kan Bawipa Jesuh Khrih ih a zawhmi thinglamtah lamzin thlun ding hrim2 kan si. Nitin kan nunnak ah siseh, Khrih hrangih tettikhannak ah siseh, Pathian ram kauhnak dingih mission hnattuannak ah siseh, dokalhtu, ngiartu le dawnkhamtu a um ringring ding. Hniksaknak le sualforhnak a phunphun a ra thleng ding. Thinharnak, beidongnak le buainak phunzakip in a lo tlunhnawh ding. Cuvek caan khal ah zumtu cun tlu le sawntu si loin hngetkhohzet ih ding theitu si a ttul. Paul in Efesa kawhhran tha a pek bangin Pathian raalthuam famkim hruh tahrat in fekte ih din thei zuam a ttul. Culawngah zuam man laksawng co tlak kan si thei ding.\nCuruangah zumtu nu le pa u le nau pawl, nitin na nunnak ah kan raal Satan ih bumnak le thlemnak hi theithiam dingin thlaraulam fimnak nei cio uhsi! Nitin thlacam le Bible siar in Pathian pawlkom ringring uhsi! Kan hnenah ziangbangtuk tukforhnak hman thleng hmansehla, Thlarau Thianghlim bomnak in kan neh thei ding. Nunnak liam ngam tiang, thih thleng rin-umnak thawn Khrih a riantu lawngin “nunnak sui lukhum” an co ding.\nZum lotu, piangthar lo na si le atu hi rundamnak ni le caan a si. Na sual sirin, na lung thlengh in Jesuh Khrih hnen ra pan thlang aw, a caan na tlai pang ding. Zumtu ka si ti na cingin thlaraulam tthanlen pitlin tum lo, leitlun tisa duhnak ih ciahnehmi na si pang le atu ihsin thlarau thazaang thar laak in thlacamnak, Bible siarnak le cangvaihnak nei in pumpe thlang aw. Cuti cun, tisa duhhiarnak suup theitu na si dingih a siat thei lomi sui lukhum na co ding; mission hnattuantu na si dingih lungawinak sui lukhum na co ding; Bawipa ih rat saalnak ding hngakhlaptu mi rin-um na si dingih dingfelnak sui lukhum na co ding; hruaitu le hotu dinhmun ih ttuanvo neitu na si ahcun zohtthim tlak ih pumpetu na si dingih sunlawinak sui lukhum na co ding; ih tukforhnak na ton tikah thih thleng ih rin-um na si ahcun nunnak sui lukhum na co ding.\nZumtu hmuahhmuah zuamman laksawng cotu kan si thei fingfingnak dingah\nPathian in thluasuah in pe cio hramseh!\non January 18, 2009 at 9:03 pm\nNa sermon a tha .\nThazang ka ngah nasa.


LAI PHUNSUAH NI ZIANG RUANGAH AN RAK TUAH? - Chinland Today Media\nLAI PHUNSUAH NI ZIANG RUANGAH AN RAK TUAH?\nFebruary 20, 2012 3:40 am·0 comments\nThil pakhat khat kan tuah tikah a san leh avang a um ttheu. Pinlung, Independent, Nuattali, Chin national day kan ti pawl khal pupa pawli`n sullam neih ih an rak tuahmi a si kan ti tikah a sual lo men ding. Pathian khali`n ziangkim hi umzia nei ding ih a tuah a si ruangah amah bangpi ih a\nsersiam mi pawl khali`n umzia nei dingah thil kan tuah ttheu a si. Umzia nei lo ih ke kalkhat kal hman hi a pam hmai ttheu. Hleitling, lungfim, awm khoh valruali`n leitlun an tuam lai ah an kutsung ihsin suak thei dingah leitlun ttongtin an rak buaithu pursum hlawhtling hmaisa pawl hnen ihsin calai thawn kan hmu. Hmuansak tlangval khali`n a sul phumnak lei ram hruaisuak dingah zan thlapa bangin tlangkip a rak tawi cimco. A sunmang cangsuak thei dingah thluang dang val pawl hnen ah phung a rak sawm. Phung sawm ticu thil pakhat khat ruangih kan tuah dingmi kan tuah suak thei lo tikah tangdornak thinlung thawn in ra bawm dingih mi kan va sawm khi a si. A phungsawm val rual pawl lungkimnak vekin calai rolung an dawl. Kum leh caan a hawng liam ruangro cun hmuansak valpa cun thimzik zawhte bangin a phung sawm valrual pawl zalam ruati`n calai rolung an dawl bet sal.\nFebruary ni 20 a hawng thlen cun zoi sim ttul loin kan Lai phun ni ti kan thei. Ziangruangah a si pei. Tunah a voi 64 nak kan hmang cuarco thlang. Chin national day hi phunhnam lamtual mawinak dingmen ih rak tuah a si pei maw?. Liamcia thuanthu pawl khal hling leh so lak ihsin kho suak ih tluang dang hnen ih pursum hlawhtling pawl calai thawn santhar nonawn pawl cun kan thei hnuaihno ve rero thlang a si. Chin pupa pawl hin an phunhnam sinsiahnak ih an hmanmi pualva nupa hin thuanthu tampi an rak nei. Pualva nu cun an nupa thinthi ko ih an hrinmi fano awpkeuh dingah an run siang sunglam a pan. Zohman luhve theih lo dingin a sunglam ihsin a theitawk in an sangka a khar. Ziangruangah tile an nupa kar lak ih a ttuan dingmi a thei a si. Apa khal cun inn sangpa sinak vekin thlisia, ruahsia le mihrang sahrang lak ah thitha suah in a nufa hrang ei ding hawli`n a tawivak ve. Hmanseh lamlak ih thil dang buaipi a neih thu an nu in a theih cun an run inn khamtung song in thiksia in a thih phah theu. Pa bik khali`n a ttuan ding ttuan suak na cingih an nu in val dang thilpek a lak a sile zoi kut ttul loin a thih cilh ttheu a si.\nKan leilungpi khali`n thuanthu a phunphun a neih vekin Chin phunhnam khali`n thuathu kan neive a si. Hmanseh kan pupa pawl cun tuini tiang indampi thei lo ruangah an ke neh thlun daan ding kan thiam nawn lo. Kan theih daan leh kan ruah daan in kan thlun cio ih a ttha ko. Tlakphar in a tur cakzet hmang loih a thihpi ttheu vekin pupa nunphung thuanthu thei pawli`n in liamsan ttheu ruangah theih ding tthittha um loin ttuan lai kan rel. Milai hi kan theinak le kan hmuhnak in in cangvaih ter ttheu. Theih ding le hmuh ding a um lo cun khawitawk in kan thawk ding ti theih a har zet. Eg: Kan lungrual lo ti kan thei hmanseh lungrualnak dingah ziangbik kan tuah ding ti kan sim leh fawn lo tvk…Tluangdang val bangin Li le Thal ttha kan neih lo ruangah in ttih lo hmanseh cung mangbawi zawnruahnak le zangfahnak thawngin Lai sulsuak vanrang dengah ttuanlai reli`n zalam kan leng zo. Kan thlennak kipah senhri, sokhlei, faizawng bangin parsuah thei dingah kan zuam a silen leitlun hi Lairam a cang thei a si. Zianghman nei lo raltlan sungkua ihsin tui dinhmun in thlenpi tu hi zo dang an silo Lai pawl ih kan biak mi Lai Pathian a si.\nKan khuasuah leh hauhnar khi zohhnik uh Lai lungrawn valza punnak sumtual a tu ahcun thin leh mau an kho thlang e..kan tho sal lo ding maw kan khua leh ram hrangah. Pupa pawl ih sul sah cia mi le lamzin an rak sialcia mi zawh a theihnak ah zawh in a balsiat (*min*) nak a um a silen lam zin dang kan hawl a cu thlang a si. A na fake tiih merem lawn lung inn ttha dinsal dingah kan lung kan thleng a cu. Kan pupa pawl cun hreitlung le tuhmui hum in kan suahsemnak lei ram tui dinhmun an thenpi thei vekin tthangthar nonawn in ziangvek tiang kan thlenpi theive ding. An phaitawn maw kan semnak Lai lungrawn suahsen laicin kan zahten ttan khaw uhsi. Laiphun hmailam ding cu tuini kan hman daandaan hi a si. Zirnak ah a san hman thei loin tui dinhmun kan thleng a si ahcun a san fiangfai zet ih kan theih tikah ziangvek tiang kan thleng pei. Lai nunphung sinak in cawisang tu le a hnuk hrampi cu calai le kan thuanthu hi an si.\nChin National Day avoi 64 nak hmangtu laicin kan zate hin thu feh thu tlung hmuh thiam dingah ttan kan khawh a cu. Kan rampi ziaza le ttongfang kan thlaktlenghnak ding caan a rei deuh lai ruangah an mah hruaitu kan si theinak ding cun ziang so a ttul bik. Khingsong tlak ih in ruatve nak dingah ziangso kan tuah ding. Leitlun hruaitu dingah hin Pathain in ruatmi a nei a si pei maw asilole an zirnak thawn hruaitu ah an suak sawn. Vanrang deng ih kan um khal le Laimi thotho kan si. Cuiruangah ziangtin kan ram tiih kawh ding kan neihve mi hrang kan ttuan khawm ding. Ziangtin kan sikhawm aw ding. Tuini vek hin kan ttuan ringring thei lo ding. Ziangah tile ziangkim hin caan an nei. Kan nunphung kan sinak kan upat theinak ding ahcun theih dingmi kan theih a ttul a si. Na theihmi kha tuisun pun khawmnak ah hin in sim aw.\nMi lennak mi fimnak sim rel men loin mi sim ding sawn ih ttan kan khawh a cu a si. Kut a nei nan cangvai thei lo. mit a nei nan a hmu thei lo pawl hnen ih thu rawn la tu pawli`n khawitawk tiang in thenpi thei ding. An zuamnak ih tui dinhmun an thlen thei ahcun Lai phun hin zuam sinsin dingla zingvek kan bang pei. Israel fate lamtluan dangcat dingah tipi in cahnak a nei lo. Hmanseh midang hrangah cun hacang tthialnak a si. Lai mino tho in ttuanve aw. Kan Pathian cun a hmu in a cangvai thei a si. Solomon bang mai lalnak ram kauh sinsin dingah ruahnak kan neih a cu. Leitlun uktu hmaisa ram pawl ih hlawhtlinnak khal khuakhang laireltu pawl cu Lai phun pawl ih Pathian a ttihzah tu pawl ruangah an si. Kan Pathain in in bawm sinsin ding zuam sinsin uh si. Kan biak Pathian hi zonzaih pi men loin lennak, cahnak le hminthannak ah hman a cu tuk thlang a si. Cuiruangah tuini lam tual a mawitu kan zaten Chin National Day hin ziangvek lungput in pek ve. Thu liam cia le ra thleng ding sih cih tertu ah, Laiphun thuanthu than sinnak ah, pupa nun mawi langter tu ah le ttan khawhnak ding kan thiamnak dingih karbak ah kan hman thiam a ttul a si.\nCuiruangah thulu ih kan sim zo vekin Laimi pawli`n kan tuah mi kipah sullam nei sinsin seh. Kan ttong nunphung kan kilhimnak dingah Chin National Day hi kan tuah in kan hmang sinsin pei uh. Ziangkim hin nunphung an rak nei, Lai pawl khali`n kan pupa nun phung thi lo ih semalh ringring ding hi kan hna a si.\nBy; J Pek\nKanmah Kan Thlengawk A Tul Sawn


Duhdawtnak cu Tuartu hrangah - Chinland Today Media\nJuly 14, 2009 9:43 pm·0 comments\nAtu ahcun a hmun ringringmi thil pathum an um ih zumnak, ruahsannak le duhdawtnak an si; himi lakah a tumbikmi cu duhdawtnak a si. -1 Korin13:13\n– Saam 10-12\n– Tirhthlah 19:1-20\nA hrukmi aangki T-Shirt ihsin mi pakhat ih thu na thei thei. Tleirawl pakhat cu “Duhdawtnak cu a sungtu pawl hrangah a si,” tiin ca nganmi T-Shirt aangki senzet a hruk. Mi thinlung tthangharh ternak maw, pehzom awknak siat in thinnat tuartu a si pei maw tiah a T-Shirt hrukmi in i ruatter.\nDuhdawtnak cu a sungtu pawl hrangah a si maw? Thu um daan cu mi pakhat kan duhzet tikah a hrangah ziang tuah sak ding khal kan ngam. Milai cun kan thin in naater, in riahsiatter, in taanta thei. Duhdawtnak cun tuarnak ah in hruai thei.\nBible in midang duhdawt ding in sawmngiar. 1 Korin 13 sungah Paul in kan nunpi dingmi Pathian ih duhdawtnak a taarlang. “Duhdawtnak cun ziangkim a tuar thei, ziangkim a zum, ziangkim a beisei,” (c.7) a ti. Vanlam duhdawtnak cun thinnatnak a tuar thei ih ziangtik hman ih ziamral thei lomi Pa Pathian ih kilvennaklam ah catbaang loin in hruai.\nCuruangah duhdawtnak cu a tuarnaatu pawl hrangah a si thei men, ziangahtile Pathian kan ttulbik caan cu kan tuarnat caan le riahsiat caan a si. Harsazet in kan tal-buai hman ah duhdawtnak cu a pelhsolh dah lo ti kan thei.\nPathian ih duhdawtnak cu pelhsolh a nei dah lo,\nA tthatuk, a thiangtuk, a diktuk;\nCuih duhdawtnak parih a leengtu cun,\nAn tuahmi kip ah duhdawtnak an langter.\nPathian ih duhdawntak cu ziangtik hmanah a pelhsolh dah lo.\nRuahnak Hnakih Thasawn


Rundamnak Pathian khawkhan - Hre Mang\nRundamnak Pathian khawkhan\nPathian in amai hmuihmel kengih a sersiam mi milai pawl tluksiatnak ihsin amai hmuihmel kengsal dingin a rundamnak hrangah a ruat, khawkhandan le tuansak dan Bible cang hrekkhat pawl ah a simfiang nak pawl:\nZiangtluk rei ihsin milai rundamnak hrang Pathian in khua a ruat/khang cia\nEph. 1:4, Khrih thawn kan pehzom awknak thawngin Pathian in kannih cu Amah ih hmaiah mi thianghlim le mawh nei lo si dingin leilung a sersiam hlan hman in Amah ih ta-ah in rak hriil zo. In duhdawt ruangah, 5Pathian in Jesuh Khrih thawngin a faale ah in canter ding cu a lungawi zawng le a duh zawng in rem a rak ruat cia a si.\nII Tim. 2:19, Sikhalsehla Pathian in hngetzet ih a bun zomi hrih le hram cu hnin a theih lo. Cuih hrih le hram parah cun, “Bawipa in amah ih ta a si mi a thei,” tile, “Bawipa ih ta ka si a timi cun ṭhat lonak a hrial ding,” tiin nganmi a um.\nTikcu le can a um hlan ihsin tikcu nettiang hrang Pathian tumtah mi a pelh dah lo zia\nTirhthlah 15:18, Khuahlan lai ihsin hi thu a theitertu Bawipa in a ti,’ tiah a ti.\nIsai 46:10, 10, A hramthok ihsin ziang a cang ding ti cu ka rak sim cia zo;\nKhuahlanlai ihsin a cang dingmi cu ka relcia zo a si. Ka tumtah mi cu a pelh dah lo ding, ka ti. Tuah ka tum mi hmuahhmuah cu ka tuah ding a si.\nRom 9:11-12, 11-12Sikhalsehla hriilmi fapa pakhat in Pathian ih tumtahmi a kimter theinak dingah Pathian in Rebekah hnen ahcun, “A u in a nau a rian ding,” tiah a ti. Pathian in hi thu hi an suah hlanah a rak sim zo a si; a ṭha siseh, a sia siseh, zianghman an tuah hlanih a simmi a si. Curuangah Pathian in mi a hriil tikah an thil tuahnak thawngin si lo in Amah in a kawh ruangah a si sawn\nII Tim 2:19, 19Sikhalsehla Pathian in hngetzet ih a bun zomi hrih le hram cu hnin a theih lo. Cuih hrih le hram parah cun, “Bawipa in amah ih ta a si mi a thei,” tile, “Bawipa ih ta ka si a timi cun ṭhat lonak a hrial ding,” tiin nganmi a um.\nPathian tuah mi, a thinlung ruah mi cu a kumkhua in a hmun\nSam 33:11, 11Asinain amah ih tumtahmi cu\nkumkhua in a hmun ih,\nA tawlrelmi pawl cu sanikhuk\nPathian tumtah le a cang dingmi a simcia nak thu\nIsai 46:10, A hramthok ihsin ziang a cang ding ti cu ka rak sim cia zo;\nKhuahlanlai ihsin a cang dingmi cu ka relcia zo a si.\nKa tumtah mi cu a pelh dah lo ding, ka ti.\nTuah ka tum mi hmuahhmuah cu ka tuah ding a si.\nMaclakhi 3: 6 Bawipa in, “Keimah hi Bawipa cu ka si ih a thleng-aw dah lomi ka si. Curuangah nannih Jakob tesinfa pawl cu nan cimit hrih lo a si.\nThiltha hmuahhmuah Pathian hnen ihsin ra mi asi\nJames 1: 17, 17A ṭhami le a famkimmi laksawng hmuahhmuah cu vancung ihsin a rami an si. Vancung tleunak a tuahtu Pathian hnen ihsin a rami an si. A siammi thil pawl cu an thleng aw nain Pathian cu a thleng aw dah lo; tikcu a her awk khal le Pathian hnen ahcun khawthim ti a um dah lo.\nExodus 3:13,14; Psalms 102:27; 2 Timothy 2:13; 1 Samuel 15:29; Isaiah 14:27; Job 23:13; Psalms 115:3.\nTirh 15:18, 18Khuahlan lai ihsin hi thu\na theitertu Bawipa in a ti,’ *15:16-18: Amos 9:11-12\nHeb. 4:13, 13Pathian hmaika ah zianghman kan thuh theimi a um lo. Pathian ih sersiammi thil hmuahhmuah cu a hmaika ah on thluhmi le pharh thluhmi bangtuk in an lang. Ni khatkhat cu amah ih hnenah thuhla kan neihmi hmuahhmuah kan phuang thluh leh ding a si.\nSam 94:9, 9Kan hna a tuahtu Pathian cun, Thei loin a um ding maw?\nKan mit a tuahtu Pathian cun, Hmu loin a um ding maw?\nZiangkim parah a kilveng, cawmtu asi nak\nMat 6: 31-32; 31“Curuangah ‘Ei in ding le sinfen ding tla khui-in so ka ngah ding,’ tiin donhar in um hlah uh. 32Hi pawl cu Pathian thei lo khawvel pawlih an helhkam ringring mi an si. Vancung ih a ummi nan Pa in hi thil pawl nan ṭulzia cu a thei a si.\nTirh 17: 28, Mi pakhat ih a rak sim cia vekin, ‘Amah ih sungah kan nung,\nkan tlangleng ih khua kan sa!’ tiah nan hla phuahtu ṭhenkhat pawlih an tivek in, ‘Kannih khal hi a faate kan si ve.’\nHeb 1:3, 3Amah cu Pathian sunlawinak langtertu a si ih Pathian sinak famkim a nei. Huham a neimi a thu in leikhawvel le vantlolak pumpi cu a cawmdawl ih a fingkhawi. Minung pawlih sual ngaidamnak le sual thianternak a tuah ṭheh hnuah vancungah Cungnungbik Pathian ih vorhlamah a to.\nMilai ruahnak in khawkhan mi par tiangah Pathian ih kutneh langmi\nThuf 16:1, 1Minung in khua cu kan khaang ko ding; Asinain a cemnak ih thuneitu cu Pathian a si.\nThuf 21:1, 1Siangpahrang ih thinlung cu Bawipa ih kut sungah a um;\nTiva luannak a thleng awk bangin Amah ih duhnak poh ah a mer\nIsa 26:12, 12Maw Bawipa, nangmah in neinung lennak in pe ding;\nKan tuah thei kan timi hmuahhmuah hi Nangmai' tuahmi an si ṭheh.\nJohn 5:17, Jesuh in an hnenah, “Ka pa cu hna a ṭuan ringring ih kei khal hna ka ṭuan ve a ṭul a si,” tiah a ti.\nSam 119:36, 36Lennak duhtu si loin na thupekmi thlun duhtu sawn\ni siter aw.\nSam 86:11, 11Maw Bawipa, tuahter i duhmi cu i zirh awla, Rintlak zetin na thu ka thlun ding. Thinlung takte ih a lo riantu si dingah nangmah in i zirh\nDan 5:23, Vancung Bawipa dodal in hna na ṭuan ih Biakinn ihsin lakmi khuathai le kheng pawl hinah na keng ṭheh. Nangmah le na tlangsuak pawl, na nupi pawl le na nusun pawl in cuih khuathai thawn zu nan in ih sui le ngun, dar le thir, zanthing le lungto thawn tuahmi khawzing pawl nan thangṭhat ciamco. Khua a hmu thei lomi khuavang, zianghman thu a thei thei lo le zianghman theihnak a nei lomi khawzing cu nan cawimawi ciamco. Nan nunnak le nan thihnak tlunih laireltu, na tuahmi hmuahhmuah tlunih thuneitu Pathian sawn cu upatnak zianghman nan pe lo.\nSee Matthew 27:1, compared with Acts 2:23, and 4:27,28; Luke 24:27; John 19:31-36. For the necessity of other events, see Exodus\n21:17; Job 14:5; Matthew 19:7, etc.\nSam 115:3, 3Kan Pathian cu vancung ah a um ih a duh poh a tuah.\nPathian in a thiltum pawl a tuahsduak zia\nIsai 46:10, 10A hramthok ihsin ziang a cang ding ti cu ka rak sim cia zo;\nDan 4:35, 35Leitlun minung pawl cu zianghmanlo ah a zoh hai.\nVan ih vancungmi le leitlun ih minung pawl cu, Amah in a uk thluh a si.\nZohman in a duhnak an el thei lo; A thiltuahmi khal thu an sut thei lo.\nIsai 46:11, 11Nisuahnak lam ihsin mi pakhat ka ko lai; Khaute bangin a rung zam dingih Ka khawkhan cia mi pawl cu a tisuak ṭheh ding. Ka sim zo vekin tuahsuak a si ding.\nIsa 14:24, 24Cungnungbik Bawipa in siat a serh ih, “Ka khuakhan mi cu a kim ding. Ka tum mi hmuahhmuah cu tuah ṭheh a si ding.\nPathian in leilung hram toh hlan ihsin a ruatcia vekin ziangkim a tuansuaknak thu\nRom 8: 29, 30, Pathian in a hriil ciami pawl cu a Fapa hmuihmel keng dingah a thiadang cia hai; cuti cun unau tampi lakah a Fapa cu upa bik a sinak dingah a si. 30Curuangah Pathian in a thiatdan ciami pawl cu kawh khal a ko. Cule a kawhmi pawl cu thiam a coter ih a sunlawinak khal a hlawm hai a si.\n….v. 39, 39leitlun ummi in siseh, leihnuai ummi in siseh, sersiammi thil hmuahhmuah in siseh, in ṭhen thei lo ding. Kan Bawipa Khrih Jesuh sungin kan ta a si mi Pathian ih duhdawtnak ihsi cun in ṭhen theitu ding zianghman a um lo.\nEh. 1:4-5, 4Khrih thawn kan pehzom awknak thawngin Pathian in kannih cu Amah ih hmaiah mi thianghlim le mawh nei lo si dingin leilung a sersiam hlan hman in Amah ih ta-ah in rak hriil zo. In duhdawt ruangah, 5Pathian in Jesuh Khrih thawngin a faale ah in canter ding cu a lungawi zawng le a duh zawng in rem a rak ruat cia a si. 6A\nPathian in milai rundam dingmi pawl khua a rak khancia nak\nI Tim 1:9, Pathian in amah ih minung si dingah in ko ih in rundamsuak zo. Cutiih in rundam suaknak cu kanmah tuah theimi kan neih ruangah a si lo, a zaangfahnak le tumtahnak a neihmi ruangah a si sawn. Hi a zaangfahnak cu Khrih Jesuh hmangin caan hramthok hlan ihsin in rak pek zo.\nJohn 6:37, Ka Pa ih i pekmi pohpoh cu zokhal ka hnen ah an ra ding. Ka hnenih a rami cu zohman ka khir lo ding\nMi tampi kawh mi lakah hrilmi an um thu\nMat 22:14, Cuih hnuah Jesuh in, “Sawmmi cu an tam nain hriilmi an mal,” tiah a netnak ah a sim.\nLuke 12:32, Nan neihmi thilri pawl zuar ṭheh uhla nan ngahmi tangka cu mifarah pawl ṭhen uh. A siat thei lomi tangka bawm nan hrangah ngaihtuah uhla vancung ah nan sumsaw pawl khawl uh. Cutawkah cun fifir in an dai thei lo ding ih a tlap thei fawn lo ruangah ziangtik khalah a hloral dah lo ding.\nPathian in sankhuk Pathian insang sungtel si dingin a hril mi pawl parah a tumtah mi a tuansuak dan\nI Kor 4:7, Zo in so midang hnakih cuang deuh dingin an lo tuah? Nan neihmi tinkim hi Pathian pekmi an si ṭheh lo maw? Cutiin laksawngih nan ngahmi an si ṭheh a sile ziangtinso nan uar awk thei?\nRom 3:9, Cuti a sile, Judah mi kan si hi Zentail mi hnakin ṭhathnemnak a um cuang lo maw? Um hrimhrim hlah! Fiangtein ka langter zo vekin Judah mi siseh Zentail mi siseh, kan zatein sualnak huham hnuai ah kan um ṭheh a si.\nEph 1:5, Pathian in Jesuh Khrih thawngin a faale ah in canter ding cu a lungawi zawng le a duh zawng in rem a rak ruat cia a si.\nJohn 6:37-39; 37Ka Pa ih i pekmi pohpoh cu zokhal ka hnen ah an ra ding. Ka hnenih a rami cu zohman ka khir lo ding, 38ziangah tile vancung ihsin ka rung ṭum tikah hin keimah ih duhmi tuah dingah ka rung lo, i thlahtu ih duhmi tuah dingah ka rung a si. 39Cule i thlahtu ih duhmi cu hihi a si: I pekmi hmuahhmuah kha pakhat hman hloter loin, ni neta bik ni-ah an zate ih ka thawhter sal ṭheh ding kha a si\nJohn 10:3; saangka kiltu pa in a hrangah saangka cu a on sak. A tuu pawl cu an hminin a ko ih a aw cu an thei ih lengah a suahpi\nJohn 13:18; “Hitiih ka ṭong tikah nan zate ih thu ka rel lo. Ka hriilmi pawl cu keimah in ka thei. Sikhalsehla Ca Thianghlim in ‘Keimah thawn rawl a ei tlangtu pa in i dodal a si,’ *13:18: Saam 41:9 a timi cu a kim a ṭul a si.\nJohn 17:6-8; “Leilung ihsin na kawhsuakmi pawl hnenah na hmin cu ka langter zo. Cupawl cu na ta an si ih ka hnenah i pekmi an si. Na thu an thlun ih, 7atu cu ka hnenih i pekmi hmuahhmuah hi na hnen ihsin a rami an si ti tla an thei. 8I pekmi na thu kha ka sim hai ih annih in an pom zo. Na hnen ihsin a rami ka si ti thutak hi an thei taktak ih i thlahmi ka si ti khal hi an zum zo.\nTirh 13:48; 48Cuih thu cu Zentail mi pawlin an theih tikah an lung a awi ngaingai ih Bawipa ih Thuthang ṭha cu an sunloih zet. Cule kumkhua nunnak hrangih hriilmi pawl cu zumtu-ah an cang.\nTitus 1:1; 2, 3, Pathian hnaṭuantu le Jesuh Khrih ih tirhthlah keimah Paul in ca ka lo kuat. Pathian ih a hriilmi a minung pawl an zumnak fekter dingah le kan biaknak thutak sungih hruai dingah Pathian in i hriil ih i thlah. 2Cuih kan biaknak cu kumkhua nunnak ruahsannak sungah hram a bunmi a si. Thuphan a per dah lomi Pathian in hi nunnak cu leilung seem hlan ihsin in tiamkam zomi a si ih, 3a tikcu a kim tikah cumicu a Thuthang sungin a hun langter. Cumi cu ka hnenah i pek ih in Runtu kan Pathian ih thupeknak bangtuk in ka phuang.\nII Timothy 2:19; Sikhalsehla Pathian in hngetzet ih a bun zomi hrih le hram cu hnin a theih lo. Cuih hrih le hram parah cun, “Bawipa in amah ih ta a si mi a thei,” tile, “Bawipa ih ta ka si a timi cun ṭhat lonak a hrial ding,” tiin nganmi a um.\nJames 1:17,18, A ṭhami le a famkimmi laksawng hmuahhmuah cu vancung ihsin a rami an si. Vancung tleunak a tuahtu Pathian hnen ihsin a rami an si. A siammi thil pawl cu an thleng aw nain Pathian cu a thleng aw dah lo; tikcu a her awk khal le Pathian hnen ahcun khawthim ti a um dah lo. 18Amah ih lungkimnak in sersiammi kan si ih kanmah sersiamnak ah thutak ṭongkam a hmang. Hiti a si ruangah a siammi thil hmuahhmuah lakah kannih cu rah hmaisa bik kan si.\nAdam pakhat sual ruangah leitlun milai hmuahhmuah parah sual a lutdan\nRom 5:18, 19, Cuti a si ruangah sualnak pakhat tuahmi in mi hmuahhmuah cu sual a phurh bangtuk in dingnak pakhat tuahmi in mi hmuahhmuah cu a luatter ih nunnak a pek.19Cule mi pakhat ih thu-ngaih lonak ruangah mi hmuahhmuah misual ih canter an si bangtuk in mi pakhat ih thungainak thawngin mi hmuahhmuah cu Pathian thawn an rem aw ding.\nSam 51:5, Ka suahthlak in mi ṭha lo ka si, Ka nu ih pum sung ihsin misual\nka si zo.\nAdam tluksiatnak in milai mizia a siatsuah zia\nEph2:3, 3Thungai in kan ti le kan zatein anmah vek thotho kan rak si; kan taksa hurnak thlunin kan rak nung, kan tisa le thinlung ih hiarmi poh kan rak tuah. Kanmah si daan te cekci ih kan rel ahcun kannih khal midang vek thotho in Pathian thinhengnak a tuartu ding kan si.\nRom 5:12, 12Sualnak cu mi pakhat ruangah leilungah a ra ih cuih a sualnak cun thihnak a thlenpi. Curuangah thihnak cu mi hmuahhmuah hnenah a thleng, ziangtin tile zozo khal an sual ṭheh.\nRom 7: 18Minung ka sinak taktak sungah ṭhatnak zianghman a um lo ti cu ka thei. Ziangah tile a ṭhami tuah duhnak thinlung cu ka sungah um hmansehla a ṭhami ka tuah thei hrimhrim lo.\nAdam tluksiatnak ruangah Pathian hmai ah kan dinhmun\nSemtirner 2: 16-17, Pathian in a hnenah, “Hmuan sungih a ummi thingrah hmuahhmuah na ei thei; 17a sinain a ṭha le a sia theihthiamnak thingkung ih rah cu na ei hrimhrim lo pei. Na ei asile na ei ni in na thi ding,” ti ah a sim.\nI Kor 15:22, 22Adam thawn an pehzom awknak ruangah mi hmuahhmuah thihnak an ton bangtuk in Khrih thawn an pehzom awknak thawngin mi hmuahhmuah nunnak ah thawhter an si ve ding.\nEph 2:3b, Kanmah si daan te cekci ih kan rel ahcun kannih khal midang vek thotho in Pathian thinhengnak a tuartu ding kan si.\nThup 21:27, Sikhalsehla cuih khawpi sungah a thiang lomi zianghman a lut lo ding; ningsinza thil a tuahtu le thuphanpertu khal an lut lo ding. Tuufa nunnak cabu sungih hmin nganmi lawng an lut ding.\nPathian hmuihmelkeng ih sersiam mi cu Adam tluksiatnak in a siatsuah zo na in, Zesu Khrih ah Pathian hmuihmel keng sinak cu tuahthat sal asi ih hmailam can fah famkim zetin Pathian hmuihmel keng kan sinak a famkim lai ding.\nSem 1:27, 7Cuticun Pathian in milai * 1:27 Milai: timi hi Hebru ṭong cun ’adam‘ ti a si. cu a seemsuah; Pathian in amah ih hmuihmel vekin a seemsuah. Pathian in mipa le nunau a seemsuah a si.\nKol 3:10, 10cule nun thar ziaza nan hruk aw zo ih cuih nun thar cu a siamtu Pathian in amah ih hmuihmel keng sinsin vivo dingin cat loin a tharter ringring. Cutiih a tharternak cu amah famkim zetih nan theihsuaknak ding hrangah a si.\nEph. 4:24, 24Pathian ih hmuihmel kengih tuahmi, a ding le a thianghlim in a langmi nunnak dik, nan nun thar kha hruh-aw uh.\nAdam mi pakhat sual ruangah Adam cithlah milai hmuahhmuah parah mawhsiatnak cu sualnak nei lo Adam neta ih dingfelnak sugnah Pathian in milai cu mawhnei lo ah apom sal zo\nII Kor 5 21, Sikhalsehla kanmah ih ruangah Pathian in sualnak zianghman a nei lomi Khrih kha sual ah a canter ih cuticun amah ih zaarah Pathian ih dingnak kan ṭawm venak dingah a si.\nEph 5: 25-27, Pasal pawl, Khrih in Kawhhran cu a duhdawt ih a hrangah a nunnak tiang a pek vekin nan nupi pawl cu nan duhdawt pei. 26Hitiih a tuahnak cu Kawhhran hi ti sungih a kholhfainak ruangin a thianhlimter hnuah a thu in Pathian hnenih hlan dingah a si. 27Cuticun Kawhhran cu a mawinak zate a si mi: thiang le mawh nei lo, hnawihnihnak, soiselnak, a si lole famkim lonak dang um lo tein amah hnen lala ah a thlenter duh ruangah a si\nII Kor 5:19, 19Kan phuanmi thu cu: Khrih thawngin leilung mi hmuahhmuah cu Pathian in Amah thawn a remter zo, ti a si. Pathian in an sual khumnak cazin a ret nawn lo; cule cuih rualremnak thuthangṭha sim dingah ṭuanvo in pek.\nIsai 53:10, 10 Bawipa in, “A tuar ding cu keimai duhnak a si; A thihnak cu ngaidamnak a thlentertu thawinak a si. Cuticun a tefa sin pawl a hmu ding;\nKum reipi a nungdam dingih Amah sungin ka tumtah mi cu a kim ding.\nA kumkhua hrang sualman raithawinak tuah famkim zo mi\nIsai 53:11, Harsatnak a tuar hnuah lungawinak a tong ding;\nA tuarnak cu a lak a si lo ti a thei ding. Amah cu a dingmi keimah riantu a si ih ka lung a awi. Mi tampi ih ai ah cawhkuannak a tuar dingih anmah tla cu an sual ka ngaithiam ding.\nHeb 9:28, Cubangtuk in Khrih khal minung sualnak tlengfai dingah raithawinak hrangah voikhat a pe-aw. Cule voihnihnak a lang sal dingih cutik ahcun sualnak thu-ah si nawn loin amah a hngaktu pawl rundam dingah a si ding.\nHeb 9:12, Khrih cu cuih puanthlam sungah a lut ih Hmun Thianghlim Bik ah kumkhua daihin a thlen tikah me thisen le cawcang thisen pawl kha raithawinak hrangah a keng lo; amah ih thisen sawn a keng ih kan hrangah kumkhua rundamnak a tuahsuak a si.\nKol 1:21, 21Hlanah cun thil ṭha lo nan tuah ruangah le nan ruah ruangah Pathian thawn nan rak hlaat aw ih a ral nan rak si.\nRom 3:25-26, 25Pathian in Jesuh Khrih ih thisen thawngin misual ngaidamnak kha a tumtahmi a si ih, cuih ngaidamnak cu amah an zumnak thawngin an ngah ding. Pathian in hi bangtuk thil a tuah cu amah ih dingnak langternak dingah a si. Hlanah cun Pathian cu a thin a sau ih minung ih sualnak kha poisa lem loin a rak umsan. 26Sikhalsehla atu-ah cun Amah ih dingnak kha langfiangter dingah minung ih sualnak cu a umsan meen nawn lo; cutiin a dingnak a langter ih Jesuh a zumtu hmuahhmuah cu Amah thawn rualremnak.\nI Pet. 2:24, 24Khrih in amah ih taksa rori in kan sualnak cu thinglamtah ah a thlenpi zo ruangah kannih cu sualnak ahcun mi thi kan si ih dingnak sungah a nung dingmi kan si. Amah ih hmaa ruangah damnak nan ngah zo.\na coter hai.\nEzekiel 18:31. 31Thil ṭha lo nan tuah ringringmi pawl hi tlansan thlang uhla thinlung thar le ruahnak thar nei thlang uh. Israel mi pawl, ziangah so thih cu nan duh?\nEzek 36:26. 26Thinlung thar le nunnak thar ka lo pe ding. Lungto bangih a hak mi nan thinlung cu ka la ding ih thinlung neemte ka lo pe ding.\nI Samuel 12:14, 14Curuangah nanmah le nan siangpahrang in Bawipa nan Pathian cu nan thlun, a thu khal nan ngai, a thupekmi bangtuk in nan tuah ih amah ṭihzah upatnak in a hna khal nan ṭuan a si ahcun a ṭha ko ding.\nJer 32:40, 40Anmah thawn kumkhua hrang in thukamnak ka tuah ding. An hrangih thil ṭha tuah cu ka bang dah lo ding; an thinlung zate thawn keimah in ṭihzah dingah ka tuah ding ih cuticun ka hnen ihsin an pial nawn lo ding. 41An hrangih thil ṭha tuah cu nuam ka ti ding ih hi ram ahhin kumkhua in ka hmunter hai ding.\nMilai sunglam nunah Pathian Thlarau in hna a tuannak thu\nIsai 26:12, Maw Bawipa, nangmah in neinung lennak in pe ding;\nPhi. 2:13, 13Ziangah tile amah ih tumtahmi duh dingah le nan tuahsuak dingah Pathian cu nan sungah hna a ṭuan a si.\nKhrih ah thlarau thlawsuah famkim pek kan si zia\nEph 1:3, 3Kan Bawipa Jesuh Khrih ih Pa le a Pathian cu thangṭhat si koseh! Ziangah tile Khrih thawn kan pehzom awknak thawngin kan thlarau hrang van thlawsuahnak a phunphun kan hnenah in pe.\nPhi1:29, 29Khrih nan zumnak lawngah si loin amah ih hrang nan tuarnak khalah covo zemmi nan si hi mi vannei nan si.\nHeb 9:14, 14Cubangtuk in thianfainak a um thei a si ahcun ziang tlukin so Khrih ih thisen cun a thianfaiter sinsin ding! Kumkhua ih a nungmi Thlarau sungin a famkimmi raithawinak ah amah le amah Pathian hnenah a pe aw a si. A nungmi Pathian hna kan ṭuan theinak dingah, santlai lo daan thlunnak ihsin kan siaṭha thleidannak thinlung kha a thisen in a tlengfai a si.\nZesu Khrih sung lawngah rundamnak a umzia\nTirh 4:12, 12Rundamnak cu amah ih sung lawngah a um; ziangah tile Pathian ih rundammi kan sinak dingah leikhawvel pumpuluk ah hin minung hnenih pekmi hmin dang zohman an um lo,” tiah a ti.\nI Kor 3:11, 11Ziangah tile Pathian in Jesuh Khrih cu innhram thupi bik dingah a ret zo ih innhram dang ṭoh beet a theih lo.\nKan thlarau hrangah kanmah te zianghman kan tuah thei lo zia\nJohn 15:5, Keimah cu Sabit hri ka si ih nannih cu a hnge nan si. Zokhal ka sungah a um ih kei khal a sungih ka umcilh mi cun rah tampi a rah ding; ziangah tile keimah tel lo cun zianghman nan tuah theimi a um lo.\nII Kor. 3:5, Hi hnaṭuan hi a ṭuan theitu kan si tiih phuan ngamnak kanmah taksa parah zianghman a um lo. Kan ṭuan theinak hmuahhmuah cu Pathian hnen ihsin a rami a si.\nEph 2:1-3, Hlanah cun nan ṭhatlonak le nan sualnak ruangah thlarau lamin mithi nan si. 2Culai ahcun khawvel daan sia siseh, van tlolak le lei khawvel karlakih thlarau lam huham neitu, Pathian thu ngai duh lomi pawlih lakah hna a ṭuan rerotu thlarau siava ih thu siseh, nan rak thlun. 3Thungai in kan ti le kan zatein anmah vek thotho kan rak si; kan taksa hurnak thlunin kan rak nung, kan tisa le thinlung ih hiarmi poh kan rak tuah. Kanmah si daan te cekci ih kan rel ahcun kannih khal midang vek thotho in Pathian thinhengnak a tuartu ding kan si.\nKan rundamnak cu Pathian laksawng, milai lam ihsin tuanle tuah ruangah asilozia\nEph. 2: 8, 8Ziangah tile nannih cu Pathian zaangfahnak zaarah zumnak in rundam nan si. Hi rundamnak cu nan ṭuannak ruangih nan ngahmi a si lo, Pathian ih laksawng a si.\nI Kor 4:7, 7Zo in so midang hnakih cuang deuh dingin an lo tuah? Nan neihmi tinkim hi Pathian pekmi an si ṭheh lo maw? Cutiin laksawngih nan ngahmi an si ṭheh a sile ziangtinso nan uar awk thei?\nJer 13:23, 23Midum phun Ethiopia mi pakhat in a vun dum a thleng thei pei maw? Tlavang in a ṭial a thleng thei pei maw? An thleng thei a si ahcun thil ṭha zianghman tuah loin sualnak lawnglawng a tuahtu nannih khal in thil ṭha tuah nan zir ve thei ding!\nRom 4:5, 5Sikhalsehla ṭuannak si loin zumnak a neitu, mawh-nei mi kha mawh-nei lo ah a tuahtu Pathian a rinsantu ih zumnak cu Pathian in amah thawn rualremternak hrangah a co sakmi a si.\nRom 3:24, . Sikhalsehla atu-ah cun in luattertu Khrih Jesuh ih tlennak zaar ah Pathian in a zaangfahnak laksawng cu in pek ih Amah thawn rualremnak in tuahsak zo.\nLeilung sersiam hlan ih thuthup, Pathian thiltum cu Pa in a hrilcia mi, a milai pawl hnenah a phuansuahnak thu.\nMat 11:25, 26, 25Culai ahcun Jesuh in, “Maw Ka pa, lei le vanih Bawi! Mifim le mithiam hnen ihsin na rak thuh ringringmi kha atu-ah zianghman a thiam lomi hnenih na langter ruangah ka lo lawm a si. 26Asi, Ka pa, hi bangtuk ih si ding hi na duhmi a rak si.\n"there will be no loss of life among you..." (Acts 27:22)\n"God has granted you all those...with you." (Acts 27:24)\n"not a hair will fall from the head of any..." (Acts 27:34)\nMinung in Khrih hnenah amah te a rat thei lo zia\n1. "Can the Ethiopian change his skin or the leopard its spots? (No!) Then may you also do good who are accustomed to do evil. (Jer. 13:23)\n2. "How can you, being evil, speak good things? For out of the abundance of the heart the mouth speaks." (Mt. 12:34)\n3. "A good tree cannot bear bad fruit, nor a bad tree bear good fruit." (Mt. 7:18)\n4. "'Who then can be saved?' But Jesus looked at them and said to them, 'With men this is impossible, but with God all things are possible.'" (Mt. 19:25-26)\n5. "unless one is born again, he cannot see the kingdom of God." (Jn. 3:3)\n6. "No one can come to Me unless the Father who sent Me draws him" (Jn. 6:44)\n7. "no one can come to Me unless it has been granted to him by My Father." (Jn. 6:65)\n8. "Why do you not understand My speech? Because you are not able to listen to My word." (Jn. 8:43)\n9. "They could not believe, because Isaiah said again: "He has blinded their eyes and hardened their hearts, lest they should see with their eyes, lest they should understand with their hearts and turn, so that I should heal them." (Jn. 12:39-40)\n10. "For when we were still without strength, in due time Christ died for the ungodly." (Rom. 5:6)\n11. "the carnal mind is enmity against God; for it is not subject to the law of God, nor indeed can be." (Rom. 8:7)\n12. "So then, those who are in the flesh cannot please God." (Rom. 8:8)\n13. "the natural man does not receive the things of the Spirit of God, for they are foolishness to him; nor can he know them, because they are spiritually discerned." (1 Cor. 2:14)\nMilai hril thei nak um vekin lang mi (Free Will verse)\n1. "choose for yourselves this day whom you will serve" (Josh. 24:15)\n2. "Come to Me, all you who labor and are heavy laden, and I will give you rest." (Mt. 11:28)\n3. "If anyone wills to do His will, he shall know concerning the doctrine, whether it is from God." (Jn. 7:17)\n4. "If anyone thirsts, let him come to Me and drink." (Jn. 7:37)\n5. "Repent, and let everyone of you be baptized" (Acts 2:38)\n6. "Repent therefore and be converted" (Acts 3:19)\n7. "Believe on the Lord Jesus Christ, and you will be saved" (Acts 16:31)\n8. "but now commands all men everywhere to repent" (Acts 17:30)\n9. "Whoever wills, let him take the water of life freely." (Rev. 22:17)


Melbourne ih Chin National Day ah - Chinland Today Media\nMelbourne ih Chin National Day ah\nFebruary 23, 2009 1:16 pm·1 comment\nCT/Melbourne, 23 February 2009\nAustralia, Melbourne thleng Chin mi 1600 lenglo lakin mi 700 hrawng cun A vei (61) nak Lai Phun Suah ni Chin National Day (CND) ni sunglawi lawm ve dingin Feb 21, 2008 ah Williamstown Town Hall, Williamtown ah pung khawm awk a si.\nMelbourne CND tuahnak ah Chin mi hruaitu upa Dr. Lian Hmung Sakhong, Chin National Council (CNC) chairman, Vice chairman of Ethic National Council (ENC) le Dr. Ngun Cung Lian Chief justice of Chin National Front (CNF) cu khual upa ah sawm an si. Chin mi upa dangdang hlei ah Jose Alvarez, state Director of DIAC khal in hi nisunglawi hman pinak an nei.\n‘Khawitawk hmun kan um ih ziangvek dinhmun kan thlen khal a sile kan semsuahnak kan Chin nunphung hi kan hngilh ding asilo, a pholangtu ding kan si’ tiin Dr. Hmung cun a ra suak khawm tu Chinmi pawl hnenah thapeknak le fuihfialnak a nei.\nLailam phun ruk (6) laamnak le zaihla sak nak khal neih asi. CND densan ih saphawsirh (football) lehpannak ih pakhatnak a ngah tu Melbourne Chin Corporation le pahnihnak Hornbill Chin Association of Australia le a pathumnak Lailun Pawlkom Melbourne pawl lawmmnan peknak khal khual upa in an nei.\nMiss Thian Tling Za Kim le Miss Grace Ngun Dim Par in caan hmannak daan kaihruai nak le thupuannak an nei. Rev. Arohn Kuung ih thlacam nak le hlannak Pathian hnenih a neih thluh veten a vei (61) nak kan lai Phun Suahni cu sunglawi zet in hmannak neih thawk a si. Chin ram hrangih nunnak arak thaptu liamcia hruaitu upa pawl suunnak le Australia, Victoria ih Meikang ruangih ninghang lusun a tuartu pawl riahsiatpinak hrangah cawllo ih minute (2) umnak khal Chin National Day cazual a siartu Florence Ciang Za Dim ih kaih hruainak in neih a si.\nChinram ih paam a tuartu pawl hrangih sumpai khonnak ah tiin hi nisunglawi ih a ra suak tu pawl hrangah Tisop khengkhat ah A$5 in zuarnak an nei. Caleb Thang Luah Khai Haunung, Chairman of Chin Festival Celebration Committee le President of Melbourne Chin Corporation cun ‘hi kan ngahmi paisa pawl hi Laitlang ih harsa a tuartu pawl lole Melbourne ih meikang pawl bawmnakah Red Cross ah kan pe ding’ tin CT palai hnenah a sim.\nA vei (61) nak Lai Phun Suahni hi Chin Festival Celebration Committee (CFCC)le Melbourne Chin Corporation (MCC) pawl ih hoha nak ih tuah mi a si. CFCC cu Melbourne ih thleng Laimi pawlkom pa thum MCC, Lailun Pawlkom Melbourne le Hornbill Chin Association of Australia pawlkom an si. CFCC hlei ah MCC pawl in zanghlei cawi in ttuanvo laknak an nei.\nChin National Day, Facts\nRam sung suakTlangpar mipawl Khawmpi September Hrawngah Tuah Ding\nCanada ah Chin National Day Hmang Ding\nVAN PIANG says:\non March 12, 2009 at 7:26 am\nZiang ruang ah lailun pawlkom mino zuk nan tar ve lo?


Vic Team aiawh Chinmi Jerry San Luai Thang Jahau - Vice Captian ngah - Chinland Today Media\nVic Team aiawh Chinmi Jerry San Luai Thang Jahau – Vice Captian ngah\nAugust 30, 2010 12:15 pm·2 comments\nAustralia ramkulh Vitoria aiawh ih futball leknakih Chinmi tel hmaisabik Jerry San Luai Thang Jahau cu Victoria aiawh ih futbal lek dingin mani sun 29th August 2010 ah Newcastle lam panin, a mah akilkhawi tu, a ni Mai Rebecca Ngun Cia Kil le an tlawng ihsin amah kilkhawi tu dingih an thlahmi an sazamah Jenny thawn an zuang. Jerry hi tlawngta mi 4500, Australia, Victoria state sungih thiamhlei mi 13 hrilmi lakih hrilmi a si hleiah an team vice captian ding khalah hril a si.\n“Khawitawk hmun khalah a lekthei ih, a hleice in a lai ihsin dunglam leh hmailam bawhlung pe suaktu ah a tha, a zam a tha ih tlan acak, thu simmi a ngaiih, zuamnak a nei, kan team pawl kan dinhmun a that lo canah a nih hi kan rinsan bikmi a siih a ke kan zoh bikmi a si’ tiin Vic Team kai hruaitu Tean cun CT palai a sim. “Vic Team ih ka telthei cu Pathian zangfahnak a siih, vice captain tiang in hril cu ka lungawi tuk, ka theitawp suahin ka zuam ding” tin Jerry cun a lungawinak thu aipuang zetin a sim ve. “Kan Chinmi aiawh ih kan ni fale lak ihsin Jerry San Luai Thang a rak tel ve theicu Pathian zangfahnak kan co hleice ih minung lamih kan ruah ban dahlomi le Pathian hnen khalih kan rak dil ngam dahmi a silo, Pathian thatnak a si ti lo cu relding kan neilo” tiin amah a kilkhawitu Nu No Than Thluai cun CT palai a sim. (Zuk- Vic Team, Jerry Jahau ahmailam tlar hnuai ta vorhlam ihsin pa linak)\nVic Team Assistant Coach Andrew Higgins khal cun, ‘Midang lakah hleicet cuangnak a neiih ka ruahsannak cu a ti hlawhtlin ka zum a si’ tiin a sim ve. Mooralbark Junior Soccer Club ah a lek theu ih, a lehnakah thiambik (best player) khal vei hnih a ngah zo.\nNew Castle ih kumtin te ih an tuah theumi Football Championship Nelson Bay, New South Wales ah zarhkhat sung an lek dingih September 3 ni ah an kir sal ding. Melbourne Airport tiang Lailun Pawlkom Melbourne hruaitu upa pa 4 leh rualpi pawl in thlahnak an nei. ‘Kan Falam mi hivek ih Australia, Victoria sung, a hleice in Melbourne ummi ih kan state aiawh rori ih a lek theicu Lailun Pawlkom Melbourne hminin kan lungawipi a si’ tiin LPM hotu Pa Van Nei Piang khal cun a duhsaknak a simih Melbourne ih Lai kumthar (Fanger) October 9 niih neih dingmi ah mi cungcuang laksawng pek ding an tum thu khal a sim tel bet.\nJerry hi Pa Mang Tin Hrem ih fapa pahnihnak a siih unau paruk(6) an si. A pa le a unau dangpawl cu New Delhi, India ah an um ih Nu No Than Thluai le Mai Rebecca Ngun Cia Kil ih kilkhawinak in Melbourne ah 2006 ih thleng mi a si.\nVic Team pawl hin kan dungkum ah pahnihnak an rak ngah zoih tui kum khal nehnak ngahding an zum awk zet.\nThlatang Khawsik Kan Lo Hmuak – Australia\non September 1, 2010 at 10:52 pm\nCT palai nan ti tha nasa.Hivek ih mai mi phun, nan cawisan hi,na tuah tuan nak a va mawi in a va ro pi ve.Cun , Lailun pawlkom melbourne hruai tu upa pawl zohthim tlak nan va si tak em.\non September 2, 2010 at 4:56 pm\nJerry hi Delhi a um lai ah nauhakte ngaingai asi.\nHivek dinhmun a thleng theicu ka lungawi tuk aw.\nPathian in cawisang vivo seh.


Chin Famine Aid Concert hlunghlai zet in nei - Chinland Today Media\nChin Famine Aid Concert hlunghlai zet in nei\nFebruary 15, 2009 5:09 pm·0 comments\nMelbourne, Australia, February 14, 2008\nChin Famine Aid Concert, Melbourne, Australia ti Angki hru tu pawl cun a ra suakkhawm tu pawl cu pan siamso ten hmuahnak an nei. Australia um Chin mi pawl cu Boxhill TownHall ah Laitlang ih hlasak thiam Cung Lian Thawng, Mizoram ih Youth Icon paruk (6) nak ngahtu Mi Mi Lal Zam Liani le Melbourne um Chinmi hlasak thiam pawl ih an hlasak ngai duh men lawng si lo in, Laitlang ih Paam ruangih harsa tuar pawl bawmduhnak thinlung thawn Chin Famine Aid Concert zoh dingin an pung khawm.\n‘Tu zan tluk ih laimi kan pungkhawm hi ka theidah lo’ tin Melbourne kum 5 lenglo a rak um zotu Chin upa pakhat Van Lian Hu cun a mangbang, lungawithu a sim. Chin Famine Aid Concert hoha tu David Ca Lian Thang khal cun ‘ka zumnak hnak in mi kan suak tam, Pathian zangfahnak in kan hlawh tling zet’ tin a ti ve.\nChin Human Right Organisation ihsin Victor Biak Lian cun ‘hi Chin Famine Aid Cocert hi leitlun hmun tin ih tuahtum a si thu khal a sim ih Australia ih meikang ruangih harsa tuartu pawl hrangih Chin mi ih kan tuar pinak thu le kan riahsiat pinak thu a simih, mipi pawl in ninghang tuartu pawl riahsiat pinak ah canglo ih cawlhnak minute 1 sung neih a si. Chin mi lawng si lo in, Melbourne ih Chin mi a duhdawttu Australia mipi ziang maw tizat khal cun an tawiawm ve. Chole, cun ‘ Chin mi hi tluk in awnmawi/music lamah nan rak thiam in nan mak ding ti ka rak zum lo, hlasak tu khal an thiam ka mangbang rori’ tin CT palai hnenah uar zet in a sim.\nMelbourne um Chinmi 700 lenglo in hi concert nak hi an zoh. Mizoram hlasak thiam MiMi Lal Zam Liani cun Melbourne ih ka hlasak cu a danglam ce nasa, ka rin hnak in stage tlun ka thlen in mipi ih thazang peknak ka hmu ih, ka phur zet ih ka nuam aw zet’ tin a sim.\nKa zumnak hnak in mipi khal an suak tam ih Laitlang ih harsa tuar pawl an lainatnak a tak rori in an ti lang’ tiin a CT palai hnenah a sim bet. Van Lal Fela, Mizoram ih Gospel hlasak ih hmin nei khal cun Pathian hla si lo, duhdawtnak lam hla khal si lo ka voikhat saknak a si, ka zumnak hnakin ka sak tha zet in ka thei aw a ti ve. Fela hin Teuh Lo Mai timi hla a sak ih, ‘Chinmi le Zo hnahthlak tlangval le fala sualnak ih thiar filim awk ding kan siih thudik tan ding kan si ti duhsan in ka saknak a si’ tin a ti.\nCung Lian Thawng khal cun ka zumnak hnak in kan hlawh tlingzet, mipi ih thazang in peknak parah ka lungawi tin mipi hnenah a lungawi nak thu a hlan ve. Zanlam sml 5:30 ihsin mipi pungkhawm thok a si ih sml 6:30 ahcun tonak ding hmun hman um lo rori in Hall sungah mipi khat hmerhmer in an to.\nAdelaide le Perth ah nei sal ding an siih Feb 21 ah Adelaide ah Lai Phun Suah ni lawm nak peh cih in concert nak khal annei ding. Perth khalah cun Feb 28 ah an nei sal ding.\nChin Human Right Organisation (CHRO) le World Food Programme (WFP) ih an sim dan ah cun Lai tlang ih khawte 129 tluk in nasa hleice in harsatnak an tuar ih mi 100,000 lenglo in an tuar tin an sim.\nLeitlun Duhdawtnak Hla ‘Love Song’ Ka Sak Lo: Mai Van Nei Man


India Andaman Islands ah linghnin - Chinland Today Media\nIndia Andaman Islands ah linghnin\nAugust 11, 2009 2:57 am·0 comments\nPORT BLAIR, India (Reuters) – A kauhlam 7.6 tluk ih tum cun Indian Ocean tipithuanthum India ih Andaman Islands tikulh ah tuizingah ling a hnin. Hi linghnin nak hi Tsunami tluk ihnasa a thlendingih an ruahnak hmun India, Kawlram Indonesia, Thailan le Bangladesh ih cangmi a si.\nReuter thuthang lakhawmtu ih asimnakah cun sekan 20 ihsin 30 kalak tluk a hnin thule a nasa zet thu a sim. Palik pawl ih an sim danah cun hliam tuar le thilsiatsuah mi cu tutiangah a um thu an sim hrihlo.\nU.S. Geological Survey ih an sim danah cun hi linghnin hi a thawknakah cun a kauhlam 7.7, tluk in a thok ih a thuklam cu peng 20.6 tluk cu hnin in an khawpi Port Blair saklam ah peng 160 tluk tiang a hngirh ban ti a si.\nLinghnin 7.6 tluk ih kau le cak mi cun nasa zet ih siatralnak a thlen theithu USGS cun an sim. Indian Ocean ih 2004 ih tsunami linghnin ruangah mi 228,000 in an nunak an liam phah zo.\nAntratic Vutkhal A Let 10 Rori In Zup Rang Vivo\nIndonesia Ram Ah Lei Min\nLeitlun Ram (10) Pawlih Duhbikmi Bible Bungcang\nMauritius Ah Ruahsur Tuk, Tidai Tam Ruangah Thihnak\nMahasen Thlipi Chin Ram A Thleng Taktak Menthei\nKawlram Thurel Dingin Australia PM Gillard Ngen


Bible Thianghlim - 2 THESSALONIKA\nBibleThianghlim – 2 THESSALONIKA\nA siartu: Thessalonika khua ih zumtupawl\nThessalonika khua ih zumtupawl cu thuthangṭha huham ruangah tiduhdahnak le harsatnak karlak khalah (1:3 le 1Th 1:6; 2:14; 3:3-4, 7 zohtlang aw) zumnak le duhdawtnak ah an ṭhang vivo (1:4 le 1Th 1:6, 8; 3:6-7; 4:9-10 zohtlang aw). Sikhalsehla kawhhran sungih buainak thar dangdang ruangah a pahnihnak cakuat ngan a ṭul. Hih cakuat hi A.D. 51, a cakuat hmaisa a kuat hnu, thla málte hnu A.D. 51 ih a kuat mi a bang. Khaih cān ah Paul cu Korinth khua ah a um.\nAnmah hnenih a um laiih a rak zirh mi (2:15; 3:6) le Thessalonika cakuat pakhatnak a ngan mi parah ṭhumawin hih cakuat hi Paul in a ngan mi a si (1 Thessalonika Thuhmaihruai siar aw). Zumtupawl cu Bawipaih ratsal cān tiang dinghnget thei dingah thapek le zirhbêt an ṭul. Bung khatnak ah zumtupawl kha tiduhdahnak le harsatnak tuar thei dingin tha a pe. Bawipa a rasal ding ih an ralpawl lak ihsin anmah a runsuak ding.\nBung hnihnak ah Bawipaih ratsalnak thu thawn pehparin zirhnak diklo thu ah ralrinnak a pe hai. Thutak ihsin tluksiatnak rapthlak, Khrih dodaltu lăngnak ding le sual dawnkhamtu lakhlo a sinak ding pawl an thlen hrih lo ruangah Bawipa a rasal hrih lo a si tiin a simfiang. Bung thumnak cun kawhhran sungih zumtupawlih thulunlonak thubuai thuhla a sim. Hi thu hi 1Th 4:11-12 sung khalah málte a rak sim zo nân, Paul ih thapeknak an rak ngaihthah a si ding. Zumtu hrekkhat cu Khrih ra cing ding vekih an ruah ruangah hnaṭuan an rak bansan tiah Bible zirhtu tampi cun an ruat.\nPathian duhdawtnak ah le Khrih-ih tuarfainak ah kan thinlung kha Bawipa in in hruai (3:5) ti mi thei dingin Paul in a duh ih, cumi tumtahnak neiin tiduhdah mi le buaiter mi san i kip ih zumtupawl hnenah tha a pe.\nII. Tiduhdahnak le harsatnak lakah tuarfainak nei aw (1:5-10)\nIII. Bawipaih ratsalnak thuhla ah zirhnak diklo ralring aw (bung 2)\nIV. Thapeknak netabik cohlang aw (3:6-15)\nA. Thlacamnak thu (3:1-5)\nB. Mawi loih nun thu (3:6-15)\nV. Thukharnak (3:16-18)\n1 Paul, Silas le Timothy in Pathian kan Pa le Bawi Jesu Khrih ih um, Thessalonika kawhhran mipawl hnenah:\n2 Pathian kan Pa le Bawi Jesu Khrih hnen ihsin zangfahnak le hnangamdaihnak cu nan hnenah um seh.\nLungawi Thu Simnak\n3 U le nau tla, nan zumnak cu nasazetin a ṭhang vivo ih, nan zaten pakhat le pakhat nan duhdawtawktăwnnak cu a luanliam ruangah nanmai thuhla ah ti ding mawi a si vekin, Pathian hnenih lungawi thu sim ding hrimhrim kan si. 4 Cuticun tiduhdahnakpawl le harsatnakpawl nan tuarnak hmuahhmuah ih nan tuarfainak le nan zumnak ruangah, Pathian kawhhranpawl hnenah kan rak tluangkhâwng ṭheu a si.\n5 Cumi cun Pathian uknak hrangih mi sitlak dingih ruat nan si ti Pathian thuṭhennak dingfel hminsinnak a langfiangter. Nannih khal cumi hrangih tuar nan si. 6 Nanmah a lo buaitertupawl harsatnak thawi lehrulh hi Pathian hrangah a dingfel mi thil a si. 7 Cule nannih buainak a tawngtupawl, Bawi Jesu, a cak mi a vancungmipawl thawi a rung lăng tikah, kanmai zawngah a lo cawlhahdamter ding. 8 Pathian thei lo pawl le kan Bawipa Jesu Khrih-ih thuthangṭha a lung lo tupawl parih phuba la dingin, meialh thawn a ra ding. 9 Annih cu Bawipaih umpinak ihsin le a cahnak ropi zet ihsin ṭhenin kumkhaw siatralnak ah cawhkuan pek an si ding. 10 Cucu a mithiangpawl ih sunlawih a si theinak ding le a zumtu hmuahhmuah lakah upat a si theinak dingih amah a rat tikah, cuih Ni ah a si ding, ziangruangahtile nan hnenih thu kan lo theihter mi cu nan zum.\n11 Curuangah a lo kotu kan Pathian in cuih kawhnak milih a lo ruahnak ding le ṭhatnak hrangah a ṭha mi tumtahnak kip in le huham thawi zumnak hnaṭuan kip in a lo tlamtlinternak dingah, nan hrangah thla kan cam ringring. 12 Cutin kan Pathian le kan Bawipa Jesu Khrih-ih zangfahnak zulhin, kan Bawipa Jesu Khrih hmin cu nanmah ah sunlawih a si thei ding ih, nannih khal amah ah sunlawih nan si thei ding.\nDān Nei Lo Pa\n1 U le nau tla, kan Bawipa Jesu a ratsalnak le a hnenih kan tawnkhawmawknak ding thuhla ah, 2 Khrih ni ra thleng zo vekin, kanmai cakuat vek phun cakuat in simaw, thlarau in simaw, thusimnak in simaw, zamrang zetin nan lungthin lo hnînter hlah sehla, lo buaiter fawn hlah seh tiah kan lo ngen a si. 3 Zohman in ziangti lam hmanin lo bum hlah hai seh, ziangahtile tluksănnak a ra thlen hmaisat ih, misualrálpa, siatralnak fapa, a lăng lai hlanlo, cuih Ni cu a thleng lo ding. 4 Anih cu Pathian tiih kawh mi hmuahhmuah le an biak mi hmuahhmuah cu doin, an tlunah a khaisângaw ding. Cutin Pathian vekin Pathian temple hmun thianghlim sungah toin amah rori cu Pathian ka si tiah a tiaw ding.\n5 Nan hnenih ka um laiah khan hih thilpawl hi ka lo sim ṭheu ti nan cîng nawn lo maw si? 6 Cule amai cān teih a ra lăng theinak dingah, atu ah ziang in a kham hrih ti nan thei. 7 Ziangahtile dān neihlonak thuthup cun atu khalah hna a ṭuan rero zo; atu ih a khamtu hi lakhloh a si hlan sung lawng a kham hrih ding. 8 Cuihhnu ah dān nei lo pa cu a ra lang ding, cule Bawipa in anih cu a kâ ih thaw in a hlorálter ding ih, a ratnak tleu in a ṭhiatbăl ding. 9 Dān nei lo paih ratnak cu Setan hnaṭuannak vekin, humham hmuahhmuah, hminsinnak hmuahhmuah le thuphan mangbangza hmuahhmuah thawn a si ding. 10 Cun rundam ih an um theinak ding duhdawtnak thutak cu an rak cohlan lo ruangah, a hlorál cuahco mipawl hnenah a dingfel lo mi bumnak tinkim thawn a ṭuan ding. 11 Cule himi ruangah thuphan zum dingin, Pathian in an hnenah theihthiam theilonak nasazet a thlah ding. 12 Cumi cu thutak zum loih dingfellonak ih a nuamaw sawntu hmuahhmuah thiamlo an co thluh theinak dingah a si.\nHnget zetih Dīn\n13 Asinan Bawipaih duhdawt mi u le nau tla, Thlarau tithianhlimnak le thutak zumnak ruangin rundam si dingah a tir ihsin Pathian in a lo hril zo ruangah, nan hrangah Pathian hnenih lungawi thu sim ringring ding kan si. 14 Cumi hrangah kan Bawipa Jesu Khrih-ih ropitnak co ve dingah, Pathian cun kan thuthangṭha hmangin a lo ko hai a si. 15 Curuangah u le nau tla, dinghnget uhla, ṭawngkam in simaw, kan cakuat in simaw kan lo zirh mi thurosiahpawl kha kaihnget uh.\n16 Cun kan Bawipa Jesu Khrih rori le Pathian kan Pa, in duhdawtu le zangfahnak ruangih kumkhaw thlangamnak le ruahsannak ṭha in petu cun, 17 nan thinlung lo thlangăm sehla, ṭawngkam ṭha le hnaṭuan ṭha tinkim ah lo hngetter hram seh.\nThlacam dingih Ngĕnnak\n1 A netabikah, u le nau tla, Bawipaih kamsuakthu nan rak sunlawih vek khan, cak zetih karhzai le sunlawih a si theinak dingah, thla in camsak uh, 2 cuticun mithinlungkawi le misualrálpawl hnen ihsin runhim kan si thei ding. Ziangahtile mi hmuahhmuah in zumnak an nei thluh lo.\n3 Asinan Bawipa cu a rinum a si, anih cun a lo hngetter ding ih, miṭha lopa hnen ihsin a lo kilhim ding. 4 Cule nan thuhla ah thu kan lo pek mi thilpawl kha nan nunpi ih nan nunpi vivo ding ti Bawipa ah zumhngehnak kan nei. 5 Cule Pathian duhdawtnak ah le Khrih-ih tuarfainak ah nan thinlung kha Bawipa in lo hruai hram seh.\n6 Cun u le nau tla, kan hnen ihsi nan dăwn mi thurosiah vekih a nung lo le mawi loih a nungtu unau pauhpauh hnen ihsin thiarfihlim aw dingin kan Bawipa Jesu Khrih hmin in thu kan lo pe a si. 7 Ziangahtile nanmah rori in ziangvekin kan nun cawng ding nan mawi ti nan thei, ziangahtile kannih cu nan lakah mawi loin kan nung dah lo. 8 Zo-ih rawl hman a lakin kan ei dah lo, nan lakah zohman sumpai thu ah kan lo phurritterlonak dingah, a sun a zan bāng zet le cau zetin hna kan ṭuan sawn a si. 9 Thuneihnak kan neih lo ruangah si loin, in cawn ding mi, nan zohṭhim dingah kanmah te kan tuahawk mi a si sawn. 10 Ziangahtile nan hnenih kan um lai khalah khan, «Mi pakhat khat in hnaṭuan a paih lo a si ahcun, ei khal ei hlah seh,» ti khal in thu kan lo pe.\n11 Ziangahtile mi ṭhenkhat cu nan lakah mawi loin an um ti hna in kan thei. Annih cun hna ṭuan loin, mi dang thuhla ah an va hrawlhaw rero sawn men. 12 Cuvek mipawl cu daiten hna ṭuan dingin le anmai rawl ei dingin kan Bawipa Jesu Khrih hmin in thu kan pe ih kan fawrh a si. 13 Asinan u le nau tla, nannih cun thil ṭha tuah ning hlah uh.\n14 Cule mi pakhat in hih cakuat sungih kan ṭawngkam a thlun lo asile, cu pa cu hminsin uhla, a ning a zah theinak dingah kawm hlah uh. 15 Asinan ral vek cun ruat hlah uhla, unau vekin nun zirh sawn uh.\n16 Atu ah daihnak Bawipa rori cun a phunphunin hnangamdaihnak lo pe camcin sehla, Bawipa cu nan zate hnenah um hram seh.\n17 Cibaibûknak hi keimah Paul in ka kut rori ih ka ngan mi a si, hitivekih ka ngan hi ka cakuat kip ih hminsinnak a si.\n18 Kan Bawipa Jesu Khrih-ih zangfahnak cu nan zate hnenah um hram seh. Amen.